Debakel pre opozíciu. Orbán bude ďalej vládnuť, zrejme s ústavnou väčšinou

Jasný víťaz

Voľby v Maďarsku

Absurdity kampane

Komentár šéfredaktorky

Fotogaléria

Šéf Jobbiku končí

Orbán o víťazstve

Reakcie médií

Napriek optimizmu opozície Fidesz vyhral oveľa viac kresiel, ako sa očakávalo.

BUDAPEŠŤ. Strana Fidesz maďarského premiéra Viktora Orbána zrejme v nedeľných voľbách opätovne získa dvojtretinovú ústavnú väčšinu. Priebežné výsledky šokovali optimistickú opozíciu, ktorá dokonca verila, že Fidesz bude vládnuť len s tesnou parlamentnou väčšinou. "Maďarsko dnes zažilo veľkú výhru," povedal premiér Viktor Orbán davu, ktorý skanduje v štábe Fideszu. Zagratuloval svojim voličom a zdôraznil, že vysoká volebná účasť len vylučuje akékoľvek pochybnosti o jeho mandáte. Ľudia v radoch čakali aj desiatky minút, aby mohli voliť. Voličov vylákalo aj pekné počasie. V Maďarsku sa o siedmej večer zatvorili volebné miestnosti, no reálne sa volilo až do desiatej hodiny - najmä v budapeštianskom 11-tom okrsku stáli ešte hodiny po zatvorení miestností stovky ľudí v rade. Historicky rekordná účasť podľa analytikov mohla nahrávať opozičným stranám, no Fideszu sa pravdepodobne podarilo lepšie zmobilizovať svojich voličov. Účasť dosiahla podľa predbežných výsledkov až 68,1 percenta. Kampaň vládnej strany sa sústredila takmer výlučne na hrozbu migrácie či na finančníka Georgea Sorosa, ktorý sa podľa Orbána snaží zasahovať do maďarskej politiky. Doteraz spočítané výsledky hovoria o zisku okolo 48,4 percenta pre Fidesz. Niektorí opoziční politici aj aktivisti hovoria o podvodoch vo voľbách. Ferenc Gyurcsány, líder Demokratickej koalície a bývalý premiér ešte pred zverejnením výsledkov hovoril, že voľby neboli ani slobodné, ani poctivé. Tvrdí tiež, že Fidesz si zaslúži porážku. Tá však v nedeľu neprišla a Guyrcsány zmenil tón. "Tá krajina, v ktorú sme mi verili, Maďarsko ako otvorená európska krajina, bola dnes porazená," povedal expremiér s tým, že predtým bol optimistickejší. Orbán ďakoval aj zahraničným Maďarom, ktorý sa podľa neho "pomohli ochrániť Maďarsko". Podľa neho sa Maďarsko vybralo cestou, ktorú si samo zvolilo. Šance, že by Orbán prišiel o parlamentnú väčšinu, boli veľmi malé. Opozícia sa snažila najmä zabrániť tomu, aby Fidesz získal dvojtretinovú väčšinu. Tá strane dáva možnosť meniť ústavu a aj vyvíjať väčší tlak na svojich kritikov. Fidesz zatiaľ podľa priebežných výsledkov 133 poslancov potrebných na ústavnú väčšinu získal, posledné okrsky by to však ešte mohli zvrátiť. Už dnes večer sa začne ďalší rozklad opozičných strán, hovoria pre RTL Klub analytik think tanku Századvég Balázs Orbán a Róbert László z ústavu Political Capital, píše Index.hu. Mnohí už počas dňa kritizovali to, že sa viac opozičných kandidátov nevzdalo v prospech silnejších kandidátov, aby porazili Fidesz. Na rozdiel od Slovenska v Maďarsku neplatí volebné moratórium – aj počas nedele tak dobrovoľníci rozdávali letáčiky rôznych politických hnutí. Web index.hu hovorí o viacerých incidentoch, keď napríklad vládna strana zvážala voličov z rómskych osád k volebným urnám. V spoluprácu opozície verili aj mnohí voliči. „Orbán útočí na médiá, no pritom v nemocniciach chýbajú lieky či toaletný papier. Nechápem, prečo tieto témy vôbec neriešil,“ hovorí 28-ročný Tibor Kiss, ktorý prišiel na predvolebný pochod. Najväčšiu šancu postaviť sa Orbánovi mala pritom strana Jobbik, ktorá sa snaží zbaviť svojej nálepky krajnej pravice. Jobbik napokon získal asi 20 percent hlasov, jeho líder Gábor Vona po prehre povedal, že z čela strany rezignuje. Odborník na extrémizmus Cas Mudde predpokladá, že to môže znamenať aj návrat k pôvodnému radikálnemu Jobbiku. Práve Vona sa snažil o jeho umiernenosť. Sčítanie výsledkov predlžuje aj komplikovaný volebný systém. Maďarsko využíva kombinovaný systém kandidátov aj straníckych zoznamov. Aktivisti aj opozícia navyše dlhšie upozorňujú, že systém v kombinácii s rozdelením volebných okrskov pomáhajú najsilnejšej strane. Maďarsko patrí v Európe medzi krajiny, kde môže víťazná strana získať oveľa viac kresiel v parlamente aj s nižším volebným ziskom.


Prvý ukazovateľ ochladzovania ekonomiky. Firmy už pociťujú znížený počet objednávok

BRATISLAVA. Firmy zo všetkých sektorov priemyslu už v súčasnosti pociťujú znížený počet objednávok na rok 2020. Pre agentúru SITA to uviedol generálny sekretár Asociácie priemyselných zväzov Andrej Lasz. "Je to prvý ukazovateľ ochladzovania ekonomiky, nakoľko priemyselné spoločnosti na Slovensku sú proexportne zamerané. Okamžite sme pocítili aj spomalenie ekonomiky v Nemecku, nakoľko práve tam vyvážame najviac. Do Nemecka odchádza pätina nášho exportu,“ priblížil ďalej Lasz. Čo sa týka aktuálneho roka, asociácia to síce nemá štatisticky potvrdené, ale z komunikácie s podnikateľmi už podľa nej niekoľkokrát vyplynulo, že plány sa nedarí spĺňať podľa očakávaní. "Preto aktuálne bojujú o nové zákazky, ako sa len dá,“ uviedol Lasz. Tieto skutočnosti vplývajú aj na zamestnancov. "Niektoré podniky obmedzili nočnú či víkendovú prevádzku pre vysoké príplatky za prácu, ktoré im rapídne zvýšili celkové náklady. V čase ochladzovania ekonomiky si takéto náklady nemôžu dovoliť. Samozrejme, stále hrozí aj prepúšťanie. To však súvisí najmä s nepriaznivým podnikateľským prostredím na Slovensku. Zahraničné firmy viac ako kedykoľvek predtým zvažujú odchod do krajiny s lepšími podmienkami,“ skonštatoval zástupca priemyselných zväzov. Minister hospodárstva Peter Žiga nevidí súčasnú situáciu dramaticky. Slovensko je podľa neho na ceste dole z kopca, ale nie v priekope. Rezort pod jeho vedením predstavil balíček opatrení na zmiernenie dopadov aktuálnej situácie. Priemyselné zväzy ich vítajú. Balíček podľa nich obsahuje opatrenia zamerané na všetky dôležité oblasti, ktoré majú priamy vplyv na podnikateľské prostredie a jeho budúcnosť. "Dôležité však bude, ako a kedy sa tieto opatrenia premietnu do praxe. Až potom budeme môcť skonštatovať, či sú dostatočné,“ uzavrel Lasz. Asociácia priemyselných zväzov reprezentuje viac ako 400 firiem a je členom Hospodárskej a sociálnej rady Slovenskej republiky. Jej členmi sú Slovenská elektromechanická asociácia, Slovenský živnostenský zväz, Zväz automobilového priemyslu SR, Zväz elektrotechnického priemyslu SR, Zväz hutníctva, ťažobného priemyslu a geológie SR, Zväz stavebných podnikateľov Slovenska a Zväz strojárskeho priemyslu SR.


Prioritou Macronovej zahraničnej politiky je boj proti terorizmu

Macron chce bojovať proti teroristom v Sýrii a Iraku.

PARÍŽ. Francúzsky prezident Emmanuel Macron označil v utorok za hlavnú prioritu svojej zahraničnej politiky boj proti "islamskému terorizmu" v Sýrii a Iraku. Informovala o tom agentúra AP. "Obnovenie mieru a stability - v Iraku a potom v Sýrii - je pre Francúzsko kľúčovou prioritou," povedal Macron v prejave k francúzskym diplomatom, ktorí sa zhromaždili v parížskom Elyzejskom paláci. Extrémistickú organizáciu Islamský štát (IS) pritom označil za "nepriateľa" Francúzska. Macron tiež navrhol vytvorenie novej rozšírenej kontaktnej skupiny pre Sýriu, ktorá by pomohla sprostredkovať ukončenie sýrskeho konfliktu. Skupina, ktorej zloženie nekonkretizoval, by sa mala prvýkrát stretnúť v septembri v sídle OSN v New Yorku. Francúzsky prezident tiež avizoval, že začiatkom budúceho roka chce v Paríži uskutočniť medzinárodný summit proti financovaniu terorizmu. Macron obzvlášť zdôraznil potrebu stabilizácie Líbye a eliminácie tamojšieho terorizmu, čo podľa neho bude možné dosiahnuť len prostredníctvom podpory politického procesu v tejto severoafrickej krajine. Treba pritom - ako uviedol - zabrániť tomu, aby nedošlo aj k destabilizácii ďalších štátov regiónu. Jednou z priorít Macronovej zahraničnej politiky bude aj hľadanie riešenia migračnej krízy. Zdôraznil, že Európa musí prijímať najviac ohrozených utečencov, avšak zároveň musí vracať do krajín pôvodu tých migrantov, ktorí nespĺňajú podmienky na udelenie azylu. Tomuto účelu má poslúžiť aj v piatok ohlásený plán na vytvorenie centier na identifikáciu migrantov už na území afrických krajín Čad a Niger hraničiacich s Líbyou. Problematiku migrácie bude mať na starosti osobitný vyslanec francúzskeho prezidenta.


Massa presídlil do formuly E, chce zviditeľniť projekt

Brazílčan nikdy nezískal titul, najbližšie k nemu mal v roku 2008.

MONACO. Brazílsky pretekár Felipe Massa podpísal kontrakt na tri roky s tímom Venturi v motoristickom seriáli formuly E. Tridsaťsedemročný jazdec zo Sao Paula bude pôsobiť v stajni, ktorej spolumajiteľom je od sezóny 2018/2019 herec Leonardo DiCaprio. V "éčkovej" kategórii majú monoposty elektrický pohon. "Urobím všetko, aby som pomohol tomuto projektu a dúfam, že budem patriť medzi najrýchlejších jazdcov," uviedol Massa. Massa ukončil nedávno svoju kariéru vo formule 1, kde jazdil za tímy Ferrari, Sauber a Williams. Počas 15 rokov v najprestížnejšej motoristickej disciplíne sa stal víťazom 11 veľkých cien. Nikdy nezískal titul majstra sveta, najbližšie k nemu mal v roku 2008, keď ho o jediný bod predstihol Brit Lewis Hamilton. V roku 2006 skončil tretí za Michaelom Schumacherom a Fernandom Alonsom. Oba úspechy dosiahol v tíme Ferrari. Informácie zverejnila BBC.


Učitelia stále nevedia, ako postupovať pri preukázaní bezúhonnosti

Od ministerstva nedostali žiadne pokyny.

BRATISLAVA. Učitelia stále nevedia, ako postupovať pri žiadostiach o odpis z registra trestov, ktoré potrebujú na preukázanie bezúhonnosti. Pre agentúru SITA to povedal prezident Slovenskej komory učiteľov Vladimír Crmoman. Zákon, ktorý od učiteľov vyžaduje poskytnúť okresným úradom údaje potrebné na vytvorenie odpisov z registra trestov, je účinný od 1. októbra. Ministerstvo školstva reagovalo, že pracuje na príprave medzirezortného usmernenia a dodalo, že technické otázky komunikácie medzi okresnými úradmi a generálnou prokuratúrou sa riešia. Prokuratúra hovorí, že ministerstvu poslali potrebnú technickú dokumentáciu, no doteraz nedostali oficiálnu požiadavku na integráciu ich informačného systému s informačným systémom registra trestov.Ministerstvo tvrdí, že zamestnancov škôl by nemala nová povinnosť príliš zaťažiť. Spresnilo, že pedagogickí a odborní zamestnanci nebudú žiadať okresné úrady o odpisy z registra trestov, ale im len poskytnú potrebné osobné údaje na vyžiadanie odpisu. Tie musia dodať najneskôr do 31.mája 2020, inak sa nebudú považovať na účely tohto zákona za bezúhonných, a tak nebudú môcť vykonávať svoje zamestnanie. Pre generálnu prokuratúru ani pre okresné úrady v sídle kraja nevyplýva zo zákona žiadna lehota.Ministerstvo školstva pre agentúru SITA uviedlo, že učiteľ po splnení svojej povinnosti žiadne potvrdenie nedostane. Prednosta banskobystrického okresného úradu Július Ernek sa však vyjadril, že potvrdením pre zamestnanca, ktorý príde na úrad osobne, bude potvrdená žiadosť. V prípade, že požiada o odpis poštou, potvrdením mu bude doručenka, a mailová správa, ak údaje poskytne v elektronickej komunikácii.Generálna prokuratúra uvádza, že register trestov poskytuje verejné listiny, teda aj odpisy z registra trestov, najmä prostredníctvom elektronickej služby, ktorú ministerstvo školstva doposiaľ nevyužíva. „Register trestov zaslal ministerstvu školstva príslušnú technickú dokumentáciu, avšak do dnešného dňa sme neobdržali oficiálnu požiadavku na integráciu ich informačného systému na informačný systém registra trestov,“ povedala pre agentúru SITA hovorkyňa prokuratúry Andrea Predajňová.Novelu zákona o pedagogických zamestnancoch, ktorá obsahuje povinnosť pre učiteľov preukázať svoju bezúhonnosť, prijali poslanci v závere júna. Reagovali na správy médií o prípade, keď 51-ročný učiteľ zneužil maloletého žiaka.


KOMENTÁR PETRA SCHUTZAAnglo-americká dráma

Šéf FBI Comey už nikdy nezmyje zo seba, že je hlavným pôvodcom - s (miernou?) licenciou pre zveličenie - konca sveta, ktorý pozerá z očí Donalda Trumpa.

Koleso dejín, čo si vybájili komunisti pre vlastnú slávu, im síce dávno padlo na hlavy, ale ako centrifúga, ktorá obracia realitu – či jej zdanie – v sekundách, prežíva akoby druhú jar. Celkom konkrétne, v záležitostiach ako brexit či prezidentské voľby v USA by sa žiadalo predsa len menej zvratov a viac ohľaduplnosti k diváctvu. Definitívne slovo o nemožnosti opustiť EÚ bez hlasovania v dolnej i hornej snemovni – o čom práve rozhodol súd prvej inštancie – povie až výsledok odvolania, ktoré Theresa Mayová už aj podala. O posune (zvrate) je teda zatiaľ hovoriť nenáležité. Šance sú ale vysoké, keďže verdikty nižších súdov sú v Británii proti odvolaniam odolnejšie ako inde na európskom kontinente. Ak najvyšší súd práva parlamentu potvrdí, ďalší vývoj je úplne nepredvídateľný. S drobným zveličením totiž niet experta na britskú politiku, ktorý by stavil na výsledok, najmä v dolnej komore, viac ako libru. Ako mierne najpravdepodobnejší scenár takto vychádzajú predčasné voľby, ktorým by aspoň nechýbala jedna istota – o ústrednú (jedinú?) tému by núdza nebola. Aj vzhľadom na voľby vo Francúzsku (jar) a Nemecku (jeseň) je začiatok brexitových rozhovorov skôr než koncom 2017 de facto zabitý, či už Mayovej súd povolí aktivovať proces v marci, ako sľúbila, alebo nie. V USA to stále vyzerá na Clintonovú. Keby však finiš ešte pokazila, čo je u nej predstaviteľné, tak šéf FBI Comey už nikdy zo seba nezmyje, že je hlavným pôvodcom – s licenciou na zveličenie – konca sveta, ktorý pozerá z očí Donalda Trumpa. Teda sveta a jeho obrazu tak, ako držal po roku 1989, či dokonca 1945. Neexistuje žiadne seriózne vysvetlenie, prečo vstúpil do kampane tak brutálne, ako vstúpil. Nikto by ho nestíhal ani neodtrhol mu hlavu, keby ďalšie e-maily Hillary, o ktorých sa dozvedel, podržal ešte 11 dní v „domácej úschove“. Alebo, prinajhoršom, nahlásil, ale bez medializácie. Podozrievať hlavu FBI z „neamerickej činnosti“ je poriadne cez čiaru, ale chrobákov z hláv už nevyženie. Tento text ste mohli čítať vďaka tomu, že platíte za obsah. Vážime si to.


Rusi, Turci, Američania aj islamisti. Prečo je ťažké vyriešiť konflikt v Sýrii

V sýrskej vojne nie je dôležitá výhra, nikto totiž nevie, ako by vyzerala situácia po nej.

DAMASK, BRATISLAVA. Až dvanásť znepriateľených strán sa dnes aktívne zapája bojov vo vojnou sužovanej Sýrii. V posledných dňoch sa naplno pridalo aj Turecko. A hoci americký prezident Barack Obama a jeho ruský náprotivok Vladimir Putin sa napriek snahe na summite G20 na konkrétnych krokoch nezhodli, tak ani okamžitá dohoda by nedokázala ihneď zmierniť utrpenie miliónov ľudí. Obaja dospeli len k tomu, že posilnia snahy o vyriešenie konfliktu. Sýria je dnes dejiskom geopolitického boja a humanitárnej katastrofy, len tento týždeň došlo k útokom Islamského štátu na mnohých miestach. Čo bráni tomu, aby sa situáciu podarilo vyriešiť? Ak by sýrska vojna pokračovala tak, ako sa začala, podľa denníka New York Times by sa už mohla skončiť. Hlavné strany, ktoré konflikt začali – sýrska vláda a sýrski rebeli, sú oslabení a nedokázali by v ňom pokračovať.  Rebeli aj vládne jednotky však majú medzinárodnú podporu. Podľa profesora Jamesa D. Fearona zo Stanfordskej univerzity štúdie ukazujú, že v prípade vonkajších intervencií v prospech oboch strán trvajú lokálne vojny výrazne dlhšie, tvrdí pre New York Times.  Rusko bojuje na strane vojsk Bašára Asada, Američania podporujú rebelov a Kurdov, ktorí bojujú proti Asadovi, a Turecko začalo výraznejšiu konfrontáciu s Kurdmi. Navyše krajiny ako Saudská Arábia či Irán podporujú aj teroristické skupiny ako bývalý Front an-Nusrá či Hizballáh. Toto všetko pridáva na komplikovanosti celého konfliktu. Samostatne stojí teroristická organizácia Islamský štát, ktorá obsadila rozsiahle územia a vo vojne je prakticky s každým.  Podľa Sýrskej siete pre ľudské práva, ktorá patrí do štruktúr OSN, zabili ruské jednotky od vstupu do konfliktu v Sýrii viac civilistov ako Islamský štát. Najmä nálety zabili v krajine najmenej 2704 ľudí. Obete prinášajú aj nálety americkej koalície, len v júli pri bombardovaní zomrelo najmenej 73 ľudí, väčšinou žien a detí. Podľa výskumu trojice amerických politológov sa hlavní aktéri vojny spoliehajú na zahraničných sponzorov, a preto majú malý záujem na ochrane civilného obyvateľstva. Hoci sa Turecko do konfliktu zapojilo intenzívnejšie minulý rok po útokoch v pohraničnom meste Suruč, v poslednom týždni prekročili turecké tanky hranice a zaútočili na pozície islamistov.  „Hlavným cieľom tureckej intervencie nie je režim Bašára Asada... ani Islamský štát. Skutočným cieľom riskantnej operácie je dlhodobý nepriateľ – Kurdi,“ píšepre server The Conversation Kamran Matin, lektor medzinárodných vzťahov z univerzity v Sussexe.  Erdogan po neúspešnom domácom puči videl chladnú až kritickú reakciu svojich západných partnerov, a preto sa obrátil viac na východ – obnovil vzťahy s Ruskom a posilnil kooperáciu proti Kurdom s Iránom. Turecká armáda v sobotu podľa vlastného vyhlásenia zneškodnila vyše sto členov Strany kurdských pracujúcich (PKK). Aj keby sa podarilo zastaviť občiansku vojnu, Sýria je už teraz príliš rozdelená krajina – etnicky aj politicky. Na väčšine územia žijú sunnitskí Arabi, oblasti na severe obsadzujú Kurdi a ich bojovníci. Krajine zase vládnu alaviti – šiitská náboženská odnož islamu, ktorú vyznáva napríklad sýrsky prezident Bašár Asad a ľudia z jeho okolia. Podľa denníka Washinton Post tvoria len 12 percent populácie, no v konflikte hrajú kľúčovú rolu. Okrem toho v krajine žijú drúzovia, etnickí Arméni či arabskí kresťania. Americký novinár Fareed Zakaria dlhodobo hovorí o tom, že konflikt v Sýrii bol očakávaný, keďže v ňom ide o "vyrovnávanie síl podľa etnických a náboženských línií“. Hranice Sýrie totiž umelo nakreslili v minulosti západné mocnosti a región je preto predurčený na to, aby v ňom dochádzalo k náboženskému a etnickému napätiu.  Kým vojenské koalície majú predvídateľnú stratégiu, nikomu nebolo úplne jasné, ako sa budú správať teroristi z Islamského štátu. Napriek tomu, že postupne sa darí Islamský štát z niektorých kľúčových oblastí vytlačiť, stále dochádza k množstvu útokov. Islamisti však verbujú bojovníkov z Európy a stále na sýrskom území zarábajú na rope aj únosoch. Nie sú však sami. Z napojenia na teroristov často obviňujú aj protivládnych rebelov. Rebeli zo Slobodnej sýrskej armády majú blízko k spojencovi al-Káidy, hnutiu, ktoré sa kedysi označovalo ako Front an-Nusrá. Aj táto skupina však často pácha zločiny proti civilistom, a preto to komplikuje otázku, do akej miery majú Američania rebelov podporovať. „Pre Spojené štáty je veľmi zložité vybudovať konzistentnú stratégiu, kde súčasne podporujú rebelov aj bojujú proti islamským extrémistom,“ hovorí pre USA Today analytik Matthew McInnis z American Enterprise Institute. Ich podporu následne kritizujú Rusi aj sýrsky režim, podľa ktorých sú rebeli teroristi. „Je dôležitejšie zastaviť inú stranu, aby nevyhrala, ako sám vyhrať,“ hovorí pre New York Times profesor Fearon zo Stanfordu. Žiadny z aktérov vojny totiž nevie, ako by situácia po skončení konfliktu vyzerala.  Asada odmieta aj mnoho Sýrčanov, rebeli aj Kurdi. Rusko s Iránom sa však snažia ho pri moci udržať.  CNN hovorí aj o možných scenároch – o vyzbrojovaní opozície a násilnom odstavení Asada od moci, akceptácii Asada, ale aj o rozdelení krajiny na rôzne enklávy vrátane tej kurdskej či opozičnej. Ak by sa aj vojna skončila, situácia by bola komplikovaná. „Nová Sýria bude rozdelená, slabá a sužovaná geopolitickou rivalitou a regionálnou nestabilitou,“ tvrdia analytici Perry Cammack a Richard Sokolsky z think-tanku Carnegie. Magazín Spiegel už pred rokom napísal, že státisíce utečencov už vidinu budúcnosti v krajine vzdali a radšej odišli. „Jednoducho už môže byť pre Sýriu príliš neskoro,“ dodávajú.  Tento text ste mohli čítať vďaka tomu, že platíte za obsah. Vážime si to.


V cirkusoch nebudú môcť vystupovať niektoré zvieratá

Agrorezort ešte neurčil, ktoré zvieratá nebudú v cirkusoch.

BRATISLAVA. V cirkusoch na Slovensku už nebudú môcť vystupovať divožijúce zvieratá ako levy či slony. Tento zákaz zavádza novela zákona o veterinárnej starostlivosti, ktorá začne platiť od 1. septembra. Novela tiež zakazuje použiť zviera ako cenu v súťaži a pri výstave zvierat alebo použiť zviera v umeleckej produkcii či reklame bez získania výnimky od Regionálnej veterinárnej a potravinovej správy (RVPS). Výnimku nemožno povoliť na použitie niektorých zvierat v cirkuse alebo v obdobnom zariadení. Agrorezort v súčasnosti pripravuje vyhlášku, ktorá stanoví, ktoré druhy divožijúcich zvierat nebude možné použiť na verejné vystupovanie, pri ktorom by museli predvádzať človekom naučené a v prírode sa bežne nevyskytujúce správanie. Cirkusy so zvieratami budú môcť naďalej chodiť na Slovensko, pretože im to umožňuje spoločná legislatíva EÚ. Ako uviedla vo vyhlásení organizácia Sloboda zvierat, novú legislatívu víta, mnohé však bude závisieť od znenia pripravovanej vyhlášky ministerstva pôdohospodárstva. „Po šesťročnom spoločnom boji sme dostali do veterinárneho zákona zákaz výcviku a vystupovania zvierat v cirkusoch na Slovensku,“ vyhlásila koordinátorka kampane Slobody zvierat za zákaz zvierat v cirkusoch Silvia Čaňová. Ministerská vyhláška by podľa nej mala obsahovať druhy zvierat, ktorých výcvik a verejné vystupovanie bude u nás povolené alebo zakázané. Sloboda zvierat pritom navrhuje takzvaný pozitívny zoznam, teda vymenovanie povolených druhov zvierat, pričom všetky ostatné by boli zakázané. Musí zahŕňať aj podmienky, za akých budú môcť cirkusy na území Slovenska zvieratá držať, metodiku kontrol zo strany RVPS ako aj sankcie v prípade porušenia legislatívy. „Sloboda zvierat navrhla ministerstvu pôdohospodárstva spoluprácu na vyhláške. Odmietli, pracovnú skupinu s mimovládnymi organizáciami vraj neplánujú,“ vyhlásila Čaňová. Dodala, že text bude Sloboda zvierat verejne pripomienkovať, pričom verejnosť vyzvala, aby sa k hromadnej pripomienke pripojila.


Kúpalisko Mičurin po rekonštrukcii opäť sprístupnili verejnosti

Kúpalisko zatvorili v roku 2015 pre zlý technický stav.

BRATISLAVA. Verejnosť môže od utorka opäť prísť do areálu Ekoiuventy na Búdkovej ulici a využiť kúpalisko Mičurin, ktoré prešlo rekonštrukciou. Kúpalisko v stredu oficiálne otvoril minister školstva Peter Plavčan (nom. SNS). Vstup do areálu bude toto leto bezplatný. "Keďže kúpalisko nefungovalo od roku 2015, počas celej tejto letnej sezóny budú mať jeho návštevníci naň bezplatný vstup, aby sme ho ešte viac zatraktívnili," uviedol Plavčan. Zároveň upozornil, že kúpalisko bude mať obmedzenú kapacitu. "Je to 150 ľudí, to znamená, že bude potrebné kvôli bezpečnosti dodržovať túto hranicu," dodal. Zrevitalizovaný bazén bude môcť verejnosť využívať denne v čase od 09.00 h do 19.00 h, a to až do 15. septembra. K dispozícii bude návštevníkom bufet s občerstvením, toalety či sprchy. Súčasťou areálu kúpaliska sú tiež priľahlé vydláždené a trávnaté plochy a detské hojdačky. Na bezpečnosť budú dohliadať vyškolení plavčíci. Pre deti je pripravené aj detské ihrisko, ministerstvo školstva zabezpečilo aj bezbariérový vstup. V najbližšom období chce ministerstvo začať aj s opravou priľahlej budovy Ekoiuventy. "Máme s ňou taký zámer, že chceme podpísať memorandum s významnými zamestnávateľmi a priemyselnými podnikmi v tomto štáte. V týchto priestoroch by sme radi urobili niečo ako krúžky technickej zručnosti pre deti," priblížil minister. K prerušeniu prevádzky bazéna došlo z dôvodu jeho nevyhovujúceho technického stavu, ktorý nezodpovedal požiadavkám platnej legislatívy, ale ani normám na prevádzkovanie. Ministerstvo školstva, ktoré je správcom predmetnej nehnuteľnosti a zároveň prevádzkovateľom kúpaliska, sa preto rozhodlo obnoviť jeho prevádzku rozsiahlou rekonštrukciou. Zrealizovala sa oprava vpustných a výpustných trysiek samotného bazéna, ako aj rozvodného potrubia. Zabezpečená bola tiež renovácia vonkajšieho plášťa bazéna, obnova vstupných rebríkov či oprava a údržba technologickej časti. Rekonštrukciou prešli aj sociálne zariadenia i okolie amfiteátra v objekte. Upravená bola tiež zeleň areálu, betónový obklad chodníkov a dlažieb. Financie použité na revitalizáciu celého areálu predstavujú sumu vo výške takmer 90.000 eur.


Prezident Zeman vymenoval prvú českú generálku

PRAHA. Český prezident Miloš Zeman vymenoval v pondelok plukovníčku Lenku Šmerdovú za generálku. Ide o prvú ženu, ktorá v Česku dosiahla túto vojenskú hodnosť, informuje webový spravodajský portál Novinky.cz. Prezident vo svojom príhovore spomenul, že vzhľadom na zastúpenie žien v armáde, by si Česko zaslúžilo ešte jednu generálku. Zeman tiež povýšil štyroch vojnových veteránov. Vymenovania sa dočkali aj šéf väzenskej služby Petr Dohnal a jeho námestník Simon Michailidis; obaja pred časom povýšenie odmietli. Povýšenie prvej ženy do hodnosti generálky schválila 24. apríla vláda na návrh ministra obrany Martina Stropnického. Šmerdová bola až doteraz poradkyňou náčelníka generálneho štábu. Mala na starosti doplňovanie personálu a pod jej kompetenciu spadal aj nábor nových vojakov v celej armáde. V českej armáde sú približne tri tisícky žien, je ich teda zhruba 13 percent. Hodnosť plukovníčky však dosiahli iba štyri z nich. Ako pred časom uviedol Stropnický, v armáde je veľké zastúpenie žien, a preto je načase, aby sa súčasťou jej vedenia stala žena. Prezident pripomenul, že vzhľadom na zastúpenie žien v českej armáde by mala mať krajina dve generálky. "Je to pre mňa veľká česť, ale zároveň aj záväzok a výzva," skonštatovala Šmerdová. Dodala, že bude chcieť, aby sa vojaci v armáde cítili dobre. Náčelník generálneho štábu českej armády Josef Bečvář vyjadril nad jej povýšením radosť.


Slovenské lyžiarske strediská sa už tešia na novú sezónu

November sa rozbieha a ani sa nenazdáme, zimné lyžovačky začnú klopať na dvere.

November sa rozbieha a ani sa nenazdáme, zimné lyžovačky začnú klopať na dvere a tak prichádza na rad každoročná otázka. Kam sa vybrať na lyžovačku na Slovenskum aby ste sa domov vrátili plní zážitkov? Dáte prednosť Štrbskému plesu alebo vás skôr zláka Tatranská Lomnica? Vysoké a Nízke Tatry pomaličky, ale isto otvárajú svoje lyžiarske brány. Štrbské Pleso patrí k najikonickejším lyžiarskym strediskám Slovenska a stále pôsobí ako magnet, ktorý je zárukou dokonalej zimnej lyžovačky. Začiatkom decembra opäť otvára svoje brány. Vďaka tomu, že je Štrbské Pleso najvyššie položená dedina v celom regióne Vysokých Tatier, okrem zjazdoviek si tu môžete vychutnať nádherný výhľad do okolia, kde uvidíte nielen Kriváň, ale aj panorámu Nízkych Tatier. Najvyšším a najznámejším bodom lyžiarskeho strediska je Solisko vo výške 1825 mnm, odkiaľ sa viete spustiť nadol s prevýšením cca 465 metrov. Štrbské Pleso dnes ponúka 8 zjazdoviek v dĺžke 9 kilometrov, ku ktorým premáva 6 lanoviek či vlekov. Majú rôzne stupne obtiažnosti od tých ľahších až po profesionálne a tak si tu na svoje prídu aj skúsení lyžiari či rodiny s deťmi. Moderné stredisko dnes ponúka aj niekoľko zaujímavostí akými je napríklad unikátne sobotné a štvrtkové ranné lyžovanie so začiatkom o siedmej hodine na prázdnych svahoch či dokonca nočné lyžovanie. K dispozícii je pohodlný SKIbus z centrálneho parkoviska, požičovňa lyží, lyžiarska škola a samozrejme nechýba ani občerstvenie. Naplánujte si lyžovačku na Štrbskom Plese a ubytujte sa v niektorom z overených hotelov >> Starý Smokovec je vo Vysokých Tatrách pojem a nebude tomu inak ani túto zimnú sezónu. Toto stredisko ponúka dve hlavné centrá. Tým prvým je známy Hrebienok a druhé predstavuje Jakubkova lúka. Kým Hrebienok ležiaci v nadmorskej výške 1272 mnm je pre skúsenejších lyžiarov, tak Jakubkova lúka zaujme a poteší začiatočníkov, ktorí sa tu môžu učiť lyžovať alebo sa rozohriať a potom sa presunúť ďalej. Oba areály sú od seba vzdialené len približne cca 600 metrov. Hrebienok sa nachádza v krásnom tatranskom prostredí a ponúka okrem lyžovačky aj viaceré iné zaujímavosti, či zimnú turistiku. V zime tu dokonca vyrastá aj ľadová bazilika – Tatranský Dóm postavený z ľadu. V Starom Smokovci nájdete 3 zjazdovky o celkovej dĺžke 3,4 kilometra. Tá najdlhšia s dĺžkou 2350 metrov leží priamo na Hrebienku a dve menšie v dĺžke 853 metrov a necelých 100 metrov na Jakubkovej lúke. Najkratšia z nich je ideálnym miestom na výučbu lyžovania aj pre najmenšie deti a je preto obľúbená u rodín. Unikátom Starého Smokovca je aj 2,5 kilometrová dráha na sánkovanie s nočným osvetlením, kde vám zapožičajú aj sánky pri stanici lanovky. Komfortné ubytovanie počas vašej lyžovačky v Starom Smokovci >> Hľadáte niečo unikátnejšie, no stále chcete zostať do Vysokých Tatrách? Čo by ste povedali na Tatranskú Lomnicu, najvyššie položené lyžiarske stredisko celého Slovenska? Čaká vás tu lyžovačka plná zážitkov. Najvyšší bod miestnej zjazdovky sa dokonca nachádza vo výške 2196 a priamo odtiaľto môžete zlyžovať cez Lomnické Sedlo až to Tatranskej Lomnice. Nájdete tu aj najvyššie prevýšenie na slovenských zjazdovkách a od najvyššieho bodu po ten najnižší „spadnete“ presne 1308 metrov. Čo na to poviete? Zjazdovky merajú dokopy až 12 kilometrov, pričom tá najdlhšia z nich má takmer 6 kilometrov. Nájdete tu všetky obtiažnosti a preto si tu vyberie lyžiar, ktorý hľadá najťažšie svahy (zjazdovky Lomnické sedlo a Generál) ako aj amatéri a deti (tu je vhodná zjazdovka Štart či Buková Hora). V areáli nájdete aj 2 vleky, 4 sedačkové lanovky a 3 moderné, kabínkové lanovky. Nájdete tu tiež požičovňu lyží, snowboardov, lyžiarsku školu, ubytovanie a neďaleko aj wellness či mesto Poprad s mnohými ďalšími možnosťami. Ak máte radi bežky, určite vás poteší 2,7 kilometra dlhá trať Hlboká. Vyberte si svoj hotel v Tatranskej Lomnici >> Skvelú lyžovačku nemusíte zažiť len vo Vysokých Tatrách, pretože rovnakú možnosť dostanete aj o čosi južnejšie, v Nízkych Tatrách. Tu sa slovo lyžovačka najčastejšie prepletá s Demänovskou dolinou a jej svahmi v Jasnej, ktorú dopĺňa Chopok. Práve Jasná je dokonca najväčším lyžiarskym strediskom celého Slovenska. Nachádza sa len 20 kilometrov od Liptovského Mikuláša a práve Chopok a jeho svahy sú tým najpríťažlivejším magnetom domácich či zahraničných lyžiarov. Ak sa tu raz ocitnete, hneď pochopíte prečo je práve Jasná najobľúbenejším lyžiarskym centrom v krajine. Lyžiari tu majú k dispozícii niečo cez 45 kilometrov upravených zjazdoviek na ktoré vás vezme prepracovaný systém vlekov či lanoviek. Nájdete tu totiž 5 kabínkových lanoviek, 8 sedačkových lanoviek a 14 vlekov. Odvezú do vás do výške jemne nad 2000 mnm a celkové prevýšenie je niečo cez 1000 metrov. Tak ako sa na najväčšie slovenské centrum lyžovania patrí, objavíte tu zjazdovky snáď všetkých kategórii a obtiažností, pričom si na svoje prídu aj milovníci freeridu. O Jasnej sa hovorí, že má spomedzi všetkých slovenských lyžiarskych stredísk najlepšie podmienky na tento typ zábavy. Areál Demänovskej doliny je obľúbeným miestom aj pre rodiny s deťmi vďaka začiatočníckym parkom, ale aj menej zložitými svahmi. Jasná sa vyznačuje aj špičkovými službami a tak tu okrem klasiky v podobe školy, požičovní nájdete aj viacero kvalitných reštaurácii, bufetov či barov, obrovské záchytné parkovisko a dokonca slávny Aquapark Tatralandiu je odtiaľto len 20 kilometrov jazdy. Užite si skvelú lyžovačku s príjemným ubytovaním v Demänovskej doline >>


Ruská ponorka zaútočila riadenými strelami na pozície islamistov v Sýrii

Ruská ponorka zaútočila strelami s plochou dráhou letu Kalibr.

MOSKVA. Ruská ponorka Velikij Novgorod, aktuálne operujúca vo východnej časti Stredozemného mora, zaútočila v utorok strelami s plochou dráhou letu Kalibr na militantov teroristickej organizácie Islamský štát (IS) v sýrskej provincii Dajr az-Zaur. Informovala o tom agentúra TASS. Pri útoku boli zničené veliteľské strediská džihádistov, jedna pevnosť s posádkou, ako aj skladisko zbraní. Velikij Novgorod za uplynulé dva mesiace, odkedy sa pridal k ruským námorným silám v Stredomorí, vykonal štyri podobné operácie proti teroristickým cieľom v Sýrii, vzdialeným 350-700 kilometrov. Ruské vzdušné sily a stály oddiel ruských námorných síl v Stredozemnom mori pokračujú v podpore sýrskej armády pri ťažení proti teroristickým skupinám v zmienenej sýrskej provincii. Moskva dúfa, že Sýria bude kompletne oslobodená od IS už o niekoľko mesiacov, vyhlásil ruský prezidentský vyslanec pre Sýriu Alexandr Lavrentiev na siedmom kole mierových rozhovorov o Sýrii, ktoré sa koná v kazašskej Astane. "Situácia na bojisku sa vyvíja skôr rýchlo. Boj proti IS je vo svojej finálnej fáze. Všetci dúfame, že nanajvýš o mesiac či dva už v Sýrii nebudú žiadne ozbrojené skupiny IS, ako ani žiadne osídlenie, ktoré by teroristi mohli použiť ako svoje bašty," povedal Lavrentiev na tlačovej konferencii v kazašskom hlavnom meste.


Premiér kritizuje Kisku za rozhovor pre nemecký denník

Premiér vyzval prezidenta, aby prestal poškodzovať dobré meno Slovenska.

BRATISLAVA. Predseda vlády Peter Pellegrini (Smer) vyzval prezidenta Andreja Kisku, aby prestal poškodzovať dobré meno Slovenska. Reagoval tak na rozhovor, ktorý poskytla slovenská hlava štátu pre nemecký denník Die Welt. Vyjadrenia Kisku vníma premiér ako smutný príklad toho, keď prezident rezignuje na záujem o dôstojnú reprezentáciu krajiny a uprednostní svoj vlastný politický projekt. Pellegrini to vyhlásil v pondelok na tlačovej konferencii. "Musím s plnou vážnosťou a s ľútosťou skonštatovať, že vyjadrenie prezidenta pre denník Die Welt sú naozaj veľmi smutným príkladom toho, keď prezident rezignuje na záujem o dôstojnú reprezentáciu krajiny a, naopak, uprednostní svoj vlastný politický projekt spojený so založením novej strany," povedal Pellegrini. Premiér dodal, že Slovensko sa teší dobrému zahraničnopolitickému renomé. Kritizoval, že Kiska tak na medzinárodnej úrovni pokračuje v rétorike o štáte, v ktorom vládne mafia. Podotkol, že silu demokracie v krajine určuje aj práca polície. Argumentoval tým, že sa policajným zložkám a prokuratúre podarilo zadržať páchateľov aj objednávateľov vraždy novinára Jána Kuciaka do roka od vraždy. Prezident podľa jeho slov zámerne v rozhovoroch "opomína tieto fakty a systematicky vykresľuje svoju vlastnú krajinu v tých najhorších obrazoch". Premiér dodal, že k podobnému konaniu sa on sám nezníži a vyzval Kisku, aby prestal poškodzovať dobré meno Slovenska a uprednostnil konštruktívny dialóg. Úlohou prezidenta je podľa jeho slov dôstojná reprezentácia krajiny a upevňovanie jej dobrého mena pred zahraničnými partnermi. "Andrej Kiska je jediným prezidentom v rámci Európskej únie, ktorý poškodzuje záujmy svojej vlasti a ľudí, čo v nej žijú, týmito vyjadreniami," skonštatoval Pellegrini. Ak chce vstúpiť do politického ringu, mal by podľa jeho názoru bojovať s konkurenciou na domácej politickej scéne.


V Šali začali vyvlastňovať pozemky pod obchvat

NITRA. Výstavba obchvatu, za ktorý mesto Šaľa už roky bojuje, sa posúva bližšie k realizácii. Začalo sa vyvlastňovanie pozemkov, po ktorých pôjde budúci obchvat. Ako informovala hovorkyňa Slovenskej správy ciest Lucia Karelová, vyvlastniť bude potrebné 19 500 metrov štvorcových, výkupná cena bude od 15,98 do 19,97 eura za meter štvorcový v závislosti od katastrálneho územia. Prevažná časť pozemkov pod obchvat je už vykúpená. „Do 30. apríla bol uhradený výkup v sume 6 733 800 eur,“ uviedla Karelová. Výstavba obchvatu by sa mala začať v roku 2019 a skončiť v roku 2021. Náklady pred časom vyčíslili na približne 80 miliónov eur. „Stavebné náklady budú známe po ukončení verejného obstarávania na zhotoviteľa stavebných prác,“ hovorí Karelová.Výstavba obchvatu Šale sa mala pôvodne začať už pred niekoľkými rokmi, termín sa však neustále odsúval. Obchvat Šale povedie katastrálnym územím mesta Šaľa a obcí Dlhá nad Váhom, Kráľová nad Váhom, Trnovec nad Váhom a jej časti Horný Jatov. Dĺžka hlavnej trasy obchvatu bude 11,783 kilometra. Slovenská správa ciest už má k dispozícii stanoviská orgánov štátnej správy a samosprávy, krajského pamiatkového úradu, regionálneho úradu verejného zdravotníctva, Ministerstva životného prostredia SR a územné rozhodnutie.V januári 2017 podpísali predstavitelia mesta, kraja, obcí okresu a Dusla a.s. memorandum, ktoré hovorí o naliehavosti výstavby obchvatu a apeluje na vládu, rezort dopravy, Slovenskú správu ciest a všetky dotknuté inštitúcie, aby urýchlili jeho výstavbu. Obyvatelia Šale v minulosti zorganizovali niekoľko protestných akcií, pri ktorých v čase špičky zablokovali premávku a pochodovali s transparentmi.


Liberáli žiadajú prieskum na policajných staniciach kvôli vyhradeným priestorom

Ombudsmanka Dubovcová je presvedčená, že obhajovať v tomto políciu je neprípustné, lebo hrubo porušuje zákon.

BRATISLAVA. Opozičná strana SaS bude požadovať poslanecký prieskum členov parlamentného ľudskoprávneho výboru na policajných staniciach pre existenciu tzv. vyhradených priestorov pre zadržaných ľudí, ktoré v mimoriadnej správe kritizuje verejná ochrankyňa práv Jana Dubovcová. Na piatkovej tlačovej konferencii to uviedla predsedníčka poslaneckého klubu SaS Natália Blahová. Liberáli zároveň vyzývajú policajného prezidenta Tibora Gašpara, aby rozkazom nariadil okamžitý zákaz využívať tieto vyhradené priestory a ich fyzické zrušenie. "Ak sa to nestane, staneme sa ohromnou priepasťou uprostred Európy," povedala Blahová. Poslankyňa pripomenula, že polícia na obmedzenie osobnej slobody nepoužíva len cely, ale aj zamrežované kobky bez náležitej výbavy. "Nazývajú ich ako vyhradené priestory, ale ich existencia nemá žiadnu oporu v zákone. Tento stav je akceptovaný asi od roku 2009 napriek tomu, že Dubovcová na problém opakovane upozorňovala. Ale neprišlo k žiadnej náprave," povedala. Podpredseda SaS Ľubomír Galko je presvedčený, že toto je téma, pri ktorej by sa nemalo politikárčiť. "Na brannobezpečnostnom výbore návrh na poslanecký prieskum neprešiel. Ale je to téma, kde by sme sa mali zhodnúť," apeloval Galko a vyzval členov ľudskoprávneho výboru, aby na prieskum išli. "Chcem veriť, že tu zvíťazí zdravý rozum," dodal. Ľudskoprávny výbor nateraz rokovanie o Dubovcovej správe prerušil, keďže čaká na písomné vyjadrenie ministerstva vnútra. Ombudsmanka na jeho zasadnutí povedala, že sú policajné útvary, kde majú riadnu celu, ale aj tieto iné priestory, ktoré ona nazýva kobky. "Tie nie sú vybavené vodou ani zvončekom na privolanie pomoci, sú tam madlá a háky na pripútanie. Niektorí zadržaní tam boli viac ako 24 hodín, pričom podľa zákona by tam nemali byť ani sekundu. Majú byť v riadnej cele," uviedla pred poslancami Dubovcová. Podľa jej slov by sa takéto priestory využívať nemali alebo je potrebné pripraviť takú právnu úpravu, ktorá by to dovoľovala, ale tak, aby to bolo v súlade so základnými ľudskými právami a medzinárodnými dohovormi. "Policajný prezident Tibor Gašpar avizoval ešte vlani, že takúto právnu úpravu predloží, ale neurobil to. Podľa mňa preto, lebo to nevie takto naformulovať," myslí si ombudsmanka. Dubovcová je presvedčená, že obhajovať v tomto políciu je neprípustné, lebo hrubo porušuje zákon. "Sme demokratický a právny štát, ak sa o niečom takom dozvieme, musíme konať. Ak policajti potrebujú takéto priestory, vytvorme ich, ale tak, aby tam bola voda, svetlo či zvonček," apelovala Dubovcová. Minister vnútra Robert Kaliňák (Smer) už skôr povedal, že vyhradené priestory, ktoré polícia využíva na obmedzenie osobnej slobody osôb, ale nie sú celami policajného zaistenia, sa nachádzajú na takmer každom obvodnom policajnom oddelení. "Sú to miesta, kde sú dočasne obmedzené osoby, ktoré sú nebezpečné pre svoje okolie a mohli by zraniť ľudí, utiecť alebo poškodiť samých seba. Sú to klasické cely, ktoré však nemajú taký štandard ako cela predbežného zadržania," podotkol. Kaliňák tiež tvrdí, že spor v tejto veci vedú s Dubovcovou už dlho. Na stranu ministerstva i polície sa však podľa neho pridal aj Európsky výbor na zabránenie mučeniu a neľudskému či ponižujúcemu zaobchádzaniu alebo trestaniu. "Bol na Slovensku na kontrole a zhodnotil, že tieto veci sú v poriadku, a dal nám aj nejaké odporúčania," podotkol Kaliňák. Jeho tlačový odbor spresnil, že výbor vzniesol námietku, ktorá sa týkala využívania tzv. vyhradených priestorov, avšak ich existenciu nenamietal. "Odporučil prijať opatrenia v súvislosti s režimom. Uviedol, že vzhľadom na malé rozmery a nedostatočné vybavenie je väčšina vyhradených priestorov nevhodná na zadržiavanie osôb na dlhší čas ako niekoľko hodín," vysvetlilo ministerstvo. Podľa Kaliňáka sa budú riadiť odporúčaniami výboru, ale aj verejnej ochrankyne práv.


V Turecku pokračujú čistky, o miesto prišlo viac ako sto sudcov a prokurátorov

Od pokusu o puč v Turecku prepustili už celkovo 4238 sudcov a prokurátorov.

ANAKRA. Takmer desať mesiacov po zmarenom pokuse o štátny prevrat v Turecku prepustili v tejto krajine ďalších 107 sudcov a prokurátorov, a to v rámci vyšetrovania, ktorému čelí hnutie kazateľa Fethullaha Gülena. Informovali o tom tamojšie médiá s odvolaním sa na Najvyššiu radu sudcov a prokurátorov. Podľa informácií tlačovej agentúry Anadolu prokuratúra nariadila zadržanie podozrivých. Od pokusu o puč v krajine, z ktorého turecká vláda viní práve spomínané hnutie, prepustili už celkovo 4238 sudcov a prokurátorov, čo predstavuje takmer tretinu pôvodného stavu 14.000 týchto zamestnancov. Vyšetrovaciu väzbu uvalili podľa aprílových informácií vládnych zdrojov v rovnakej súvislosti na viac ako 47.000 podozrivých vrátane 2575 sudcov a prokurátorov. Navyše kvôli údajným kontaktom s Gülenovým hnutím suspendovali viac ako 100.000 štátnych zamestnancov.


Pápež uznal zázrak potrebný na vyhlásenie britského kardinála za svätého

Newmana vyhlásil za blahoslaveného ešte pápež Benedikt XVI.

VATIKÁN. Pápež František uznal zázrak potrebný na vyhlásenie kardinála Johna Henryho Newmana, konvertovaného anglikána, za svätého. V stredu o tom informovala tlačová agentúra AP. Newmana vyhlásil za blahoslaveného, čo je predstupeň vyhlásenia za svätého, ešte pápež Benedikt XVI. počas svojej návštevy Británie v roku 2010. Rodeného Londýnčana Newmana, ktorý zomrel v roku 1890, ocenil Benedikt ako príklad ekumenizmu. Newman sa zriekol akademickej kariéry na Oxfordskej univerzite a v roku 1845 prestúpil na katolícku vieru - bol presvedčený, že pravdu, ktorú hľadá, už v anglikánskej cirkvi nenájde. Vatikán v stredu tiež oznámil, že František uznal "hrdinské cnosti Božieho služobníka" kardinála Józsefa Mindszentyho, maďarského katolíckeho duchovného. Ten dlhé roky trpel vo väzení za to, že bol odporcom komunizmu. Uznanie týchto cností je krokom smerujúcim k prípadnému vyhláseniu za svätca. Mindszenty zomrel v rakúskej metropole Viedeň v roku 1975.


Maximálne letná móda: Inšpirujte sa filmom Mamma Mia!

V posledných dňoch sa aj do slovenských kín dostalo voľné pokračovanie filmového muzikálu Mamma Mia! Je to presne desať rokov od vzniku prvého filmu. Aj tentoraz v ňom hviezdi Meryl Streep či sladká Amanda Seyfried. Mladú Meryl (filmovú Donnu) stvárnila Lily James a okolo sa motajú aj známi britskí fešáci ako Pierce Brosnan či Colin Firth spolu s ich mladšími, rovnako príťažlivými verziami. Hviezdnymi hosťami sú v novom pokračovaní aj Cher či Andy Garcia. Film je oslavou leta, veľkou párty plnou morských vĺn a slnečných lúčov. A k tomu patrí aj náležitá móda, ktorá je uvoľnená, romantická, a pritom aj veľmi praktická. Film sa pre nás stal zbierkou letných inšpirácií. Oblečte sa v horúcich dňoch podobne ako obľúbené filmové postavy Donny, Sophie, Rosie či Tanya a keď chcete, pokojne si pritom zaspievajte aj piesne ako Waterloo, Fernando či Super Trouper od skupiny ABBA. Keďže príbeh filmu je situovaný na idylickom gréckom ostrove, zodpovedá tomu aj miestna móda. Samozrejmosťou sú preto blúzky s výšivkami, ideálne v bielo-modrej kombinácii. Vo filme ich s obľubou nosí Donna (Meryl Streep) a aj jej dcéra Sophie (Amanda Seyfried). Ideálne je, ak sú ešte k tomu aj kvetinové a vyzdobené, kde-tu aj nejakým volánom. Tento romantický nežný štýl sa hodí každej žene. Overal je poznávacím prvkom postavy Donny, ktorá je sympaticky šialená a uvoľnená žena. Denimový overal má pri práci, počas nákupov v meste aj spievania legendárnych piesní od skupiny ABBA. Je to výborný tip na leto, stačí si k nemu nakombinovať ten správny top. Donna odporúča ľahké tuniky a blúzky. Noblesne tento kúsok predstavila vo filme Mamma Mia! 2 speváčka Cher, ktorá si zahrala Donninu matku. Letný šmrnc získa kostým, ak budú nohavice širšie, voľné. Sophie v snímke zas najradšej nosila voľnejšie béžové capri nohavice spolu s ladiacim sakom. Film tak predstavil dve rôzne variácie dokonalého letného kostýmu – elegantného a pohodlného zároveň. Bohaté vzorovanie, volány a oblečenie charakteristické pre sedemdesiate roky sú najvýraznejšími prvkami filmu. Patria k tomu aj vzdušné, polopriehľadné tuniky a široké zvonové nohavice. Keď sa povie ABBA, trochu „disca“ sa musí objaviť aj v šatníku. Aj vo filme sa objavili prvky, ktoré boli plné lesku a farieb, aby budili dojem obrovskej veselej párty. Flitrov a podobných výrazných prvkov sa netreba báť v žiadnom veku. Postačí aj menší prvok ako opasok alebo kabelka.


Nemecká ekonomika tento rok vzrastie o 1,7 percenta, v roku 2018 o dve percentá

Nemecká ekonomika  podľa IfW v súčasnosti rastie rýchlejšie, než je dlhodobo udržateľné. Tým sa zvyšuje riziko obratu a poklesu.

KIEL. Nemecká ekonomika pokračuje v dynamickom raste a vyťaženosť kapacít začína byť vysoká. Zároveň sa však zvyšuje aj riziko prehriatia najväčšej európskej ekonomiky, varoval kielsky inštitút pre výskum svetovej ekonomiky IfW. Inštitút potvrdil svoje rastové prognózy. V tomto roku počíta so zvýšením nemeckého hrubého domáceho produktu (HDP) o 1,7 %, v roku 2018 dokonca o 2 %. "Nemecká ekonomika pracuje na plný výkon," uviedol IfW. Predpoveď je približne na úrovni poslednej prognózy Európskej centrálnej banky (ECB) pre eurozónu. ECB počíta, že ekonomika eurozóny v roku 2017 vzrastie o 1,9 % a v roku 2018 o 1,8 %. Nemecká ekonomika však podľa IfW v súčasnosti rastie rýchlejšie, než je dlhodobo udržateľné. Tým sa zvyšuje riziko obratu a poklesu. "Rast pokračuje už piaty rok," uviedol predstaviteľ IfW Stefan Kooths. Aj napriek tomu, že v dohľadnom čase sa zrejme nebudú zvyšovať úrokové sadzby, netradične dlhé obdobie rastu nebude trvať večne. "Produkcia, ktorá presahuje svoj potenciál, musí byť skôr alebo neskôr korigovaná." Napriek tomu rast naberá podľa správy inštitútu na šírke. Súkromnú spotrebu mierne pribrzdilo zdraženie energií, ale zrýchľuje sa tempo rastu investícií. Kapitálové investície by podľa prognózy IfW mali tento rok stúpnuť o 2,6 % a na budúci rok o 4,2 %. Investície do strojov a zariadení by mali v roku 2018 vyskočiť dokonca až o 5,1 %. Navyše sa vďaka oživovaniu globálnej ekonomiky zvyšuje aj export, ktorý by mal tento rok vzrásť o 4 % a na budúci rok o 4,8 %.


Silné búrky v Indii neprežilo viac ako štyridsať ľudí

Zahynulo aj viacero bezdomovcov, ktorí sa počas búrky nemali kam ukryť.

LAKHNAÚ. Najmenej 41 ľudí prišlo o život počas silných búrok, ktoré počas uplynulého víkendu zasiahli severoindický štát Uttarpradéš. Informovala o tom v pondelok agentúra DPA s odvolaním sa na miestne úrady. Búrky sprevádzané prudkým dažďom, vetrom a hromobitím prekvapili dedinčanov pracujúcich na poli. V postihnutej oblasti bolo zničených takmer sto obydlí. Vietor vyvracal stromy a strhával elektrického vedenia. Vláda štátu Uttarpradéš oznámila, že rodiny každej z obetí dostanú odškodné vo výške štyristotisíc rupií (5300 dolárov). Minimálne 35 ľudí prišlo o život v nedeľu a zvyšných šesť v sobotu. Okrem dedinčanov pracujúcich na poli zahynulo aj viacero bezdomovcov, ktorí sa počas búrky nemali kam ukryť. V Indii trvá od júna do septembra obdobie monzúnových dažďov. V priebehu júla tam v dôsledku búrok zahynulo už viac ako 200 ľudí, prevažne na severovýchode a východe krajiny.


Najstarší a najhrubší arktický ľadovec sa po prvýkrát v histórii rozpadá

BRATISLAVA. Nič podobné sa od začiatku satelitného monitorovania v 70. rokoch minulého storočia ešte nestalo. Tento rok sa už však druhýkrát začal lámať najstarší a najhrubší morský ľad v Arktíde. Jav zapríčinila nezvyčajná vlna horúceho vzduchu na severnej pologuli, ktorá oblasť severne od Grónska zasiahla začiatkom roka a teraz. Morská voda pri Grónsku zvyčajne zamrzne prieme do hrúbky štyroch metrov a vytrvá tak mnoho rokov, a to aj počas leta. Teraz je však ľad taký tenký, že vody sa otvorili a ľad môže prúdiť do teplejších oblastí. Rozpad morského ľadu by mohol mať katastrofálne dôsledky pre tamojšiu populáciu ľadových medveďov a ďalších živočíchov. Ľad sa na sever od Grónska zvyčajne dostáva vďaka oceánskemu prúdu, ktorý ho presúva z morí pri Sibíri až k pobrežiu ostrova. Nemá sa kam inam dostať a hromadí sa. Vzniká tu ľadová bariéra s priemernou hrúbkou štyri metre, no môže presiahnuť aj dvadsať. Posledné miesto, kde dlhoročný ľad vytrval, bolo severne od Grónska, no teraz sa otvoril a presúva sa od pobrežia. Zvyčajný jav sa však zmenil prvýkrát začiatkom februára a potom druhýkrát v auguste, keď bol ľad taký tenký, že ho vietor presúval a odkryl more, ktoré predtým bolo vždy zakryté. „Posledné miesto, kde dlhoročný ľad vytrval, bolo severne od Grónska, no teraz sa otvoril a presúva sa od pobrežia,“ vysvetľuje pre web The Independent profesor Peter Wadhams z Cambridgeskej univerzity. Vo februári zaznamenali v oblasti, kde je bežne okolo mínus dvadsať stupňov Celzia, obdobie desiatich dní s teplotou nad bodom mrazu. Minulý týždeň na rovnakom mieste namerali sedemnásť stupňov Celzia. Situácii nepomohol ani silný teplý vietor, ktorý morský ľad presúval preč. Vody pri Grónsku opäť zamrznú, ale oveľa neskôr ako zvyčajne, hovoria experti. Nórska ľadovcová služba zaznamenala od začiatku augusta minimálne štrnásť dní, počas ktorých bola ľadová pokrývka najmenšia od začiatku meraní. Tento týždeň je približne o štyridsať percent menšia ako priemer z rokov 1981 až 2010. „Takmer všetok ľad severne od Grónska je v podstate rozlámaný a rozbitý, a teda aj pohyblivejší,“ doplnil pre Guardian Ruth Mottram z Dánskeho meteorologického inštitútu. Takýto ľad dokáže vietor ľahšie presúvať do teplejších vôd. Situácia je vážna aj pre tamojšie polárne medvede, ktoré využívajú zľadanenú oblasť na lov. Medvede nedokážu doplávať ďaleko, a ak by sa problém opakoval, prídu o svoj prirodzený priestor. Ohrozené môžu byť aj populácie pôvodných obyvateľov, ktorých živobytie tiež závisí od ľadu.


Marine LePenová vyrobila virál. Jej prejav sa nápadne podobá na reč Fillona

Neúspešný pravicový kandidát po prvom kole podporil Emmanuela Macrona.

BRUSEL. Prvomájový prejav Marine Le Penovej sa nápadne podobal na reč, ktorú v apríli predniesol neúspešný prezidentský kandidát Francois Fillon. Video porovnávajúce oba prejavy sa stalo hitom sociálnych sietí. Podpredseda Národného frontu (FN) však poprel, že by išlo o plagiát. Najmenej 90 sekúnd pasáží, takmer zhodných s Fillonovým prejavom spred dvoch týždňov, zaznelo v pondelok z úst Marine Le Penovej počas predvolebného mítingu v Paríži. Obaja rovnako opísali, slovo za slovom, napríklad geografické hranice Francúzska. Informoval o tom francúzsky denník Le Figaro. Le Penovej vyjadrenia sa nápadne podobali na tie Fillonove aj pri slovách hrdosti venovaných francúzskemu jazyku a kultúre. Na konci obidvaja uviedli citáty, ktorých autormi sú dve francúzske osobnosti Georges Clemenceau a André Malraux. Podpredseda FN Florian Philippot uviedol, že išlo len o inšpiráciu krátkou pasážou z prejavu venovaného Francúzsku. Le Penová tým podľa neho navyše ukázala, že je "kandidátkou zjednotenia" a nie je vyhranená voči niekdajším súperom. Hoci Le Penová a Fillon mali podobné postoje k niektorým témam, o čom svedčí aj okopírovanie pasáží prejavu, neúspešný pravicový kandidát po prvom kole podporil Emmanuela Macrona. Podľa analytikov za tým môže byť snaha pripraviť si dobrú vyjednávaciu pozíciu pred júnovými parlamentnými voľbami, v ktorých majú pravicoví Republikáni (LR) šancu zvíťaziť. V nedeľu v druhom kole prezidentských volieb Francúzi rozhodnú, či bude novou hlavou štátu Macron alebo Le Penová. Prieskumy prajú lídrovi En Marche!. Jeden z vrcholov predvolebnej kampane bude stredajšia televízna debata oboch kandidátov.


Koncert Malkovicha presunuli na august

BRATISLAVA. Koncert amerického herca Johna Malkovicha, ktorý mal pôvodne otvoriť v Bratislave Viva Musica! festival 2018, organizátori odložili. Dôvodom sú jeho pracovné povinnosti. "Otváracím koncertom 14. ročníka festivalu bude vystúpenie Janoska Ensemble," informoval riaditeľ festivalu Matej Drlička. Janoska Ensemble uvedú 12. júla v Starej tržnici projekt From Bratislava to Hollywood: "Predstavia najslávnejšie hollywoodske melódie, od Morriconeho cez Johna Williamsa až po prekvapenie zasahujúce do regiónu Československo." Na festivale si účasť zopakuje francúzsky čembalista Jean Rondeau. Do Bratislavy zavíta spolu s kolegami Keyvanom Chemiranim (perkusie), Thomasom Dunfordom (lutna). Trio vystúpi vo Veľkom evanjelickom kostole 15. júla. Extravagantný americký organista Cameron Carpenter, ktorý bol za svoj sólový album nominovaný na ocenenie Grammy, bude mať slovenskú premiéru 26. júla. "Donesie si vlastný organ s hmotnosťou 4,5 tony, ktorý bol preňho špeciálne vytvorený," prezradil. Klasický repertoár odohrá vo veľkom koncertnom štúdiu Slovenského rozhlasu. Slovenská Katarzia bude mať premiéru 9. augusta v Starej tržnici. Pesničkárka a poetka Katarína Kubošiová sa predstaví so špeciálnym hosťom Katarínou Málikovou. Uvedie svoje piesne v úplne nových aranžmánoch, ktorých autorom je český hudobný skladateľ a klavirista Michal Nejtek. Piesne z albumu Agnostika, ale aj úplne nové zaznejú v experimentálnom nástrojovom obsadení doplnenom o elektroniku v podaní ďalšieho českého hudobníka a skladateľa Ivana Achera. John Malkovich, by mal vystúpiť na Viva Musica! v druhej polovici augusta, presný termín oznámia čoskoro. Herec sa predstaví v sprievode orchestra s projektom Rozprava o slepcoch (Report on the Blind). Záverečným koncertom festivalu bude West Side Story, ktorý uvedie svetoznáme piesne z diel Leonarda Bernsteina. V roku 2018 uplynie 100 rokov od jeho narodenia. Koncert sa uskutoční 25. augusta, presne v deň Bernsteinovho narodenia, a bude zároveň súčasťou medzinárodného projektu Bernstein at 100, ktorý zastrešuje podujatia venované osobnosti a umeleckému odkazu Bernsteina po celom svete.


Advokát mafiánov vytlačil z hrádze cyklistu a vulgárne mu nadával

Nadával cyklistovi

Skratka cez hrádzu

Advokáta rieši polícia

Rozhovor s analytikom

Na dunajskej hrádzi medzi Bratislavou a Šamorínom jazdí čoraz viac áut. Aj keď je to zakázané.

BRATISLAVA. Cyklista sa bicykluje po hrádzi a za ním niekto trúbi. Nechce ho obehnúť ďalší cyklista, korčuliar či bežec, ale auto. Keďže chodník je úzky, auto cyklistu vytlačí na trávu. Ten sa ohradí, no od vodiča červenej Škody si vypočuje iba spŕšku vulgarizmov. Nejde o vymyslený príbeh, ale o opis rána z dunajskej hrádze medzi Bratislavou a Šamorínom. Situáciu zachytáva video, ktoré sa dnes objavilo na internete. Rozpútala sa okolo neho diskusia, v ktorej sa ľudia pod videom zhodli, že vodičom auta je advokát Dušan Daňový. Denníku SME sa s ním zatiaľ nepodarilo spojiť, no napísal o ňom článok v marci minulého roku o tom, že ho obžalovala prokuratúra. Daňový je známy tým, že zastupuje členov podsvetia a obžalovali ho zo zločinu vydierania a prečinu nadržovania. Keďže však ani zďaleka nejde o prvý prípad, keď sa po hrádzi rúti auto napriek tomu, že na oboch jej koncoch sú zákazové značky, obyvatelia Hamuliakova, Kalinkova, Šamorína a Bratislavy sa rozhodli napísať otvorený list Slovenskému vodohospodárskemu podniku. „Pri nedávnom prieskume sa 88 percent zo 168 hlasujúcich obyvateľov Hamuliakova vyjadrilo, že im podobné situácie veľmi prekážajú,“ uvádza sa v otvorenom liste. Vodohospodárov v ňom žiadajú o to, aby zabránili na hrádzu vstup áut bez povolenia osadením rámp, prekážok či značiek, obmedzili rýchlosť na 20 kilometrov za hodinu a vydali smernicu ako postupovať pri konflikte s chodcom či cyklistom. Hrádza medzi Bratislavou a Šamorínom je síce súčasťou medzinárodnej cyklistickej trasy EuroVelo 6 od Atlantiku k Čiernemu moru, no primárne bola postavená ako ochranná vodná stavba. Aj preto môžu po nej jazdiť autá, všetky však musia mať povolenie. Tie však okrem Slovenského vodohospodárskeho podniku podľa jeho hovorcu Pavla Machavu vydáva aj štátny podnik Vodohospodárska výstavba. Približne má ísť o desiatky povolení. Odpovede ohľadne situácie prejazdu áut na hrádzi prisľúbil Machava v pondelok. Po hrádzach sa môžu podľa polície pohybovať len vozidlá, ktorým to umožňuje dodatková tabuľka, a teda autá Slovenského vodohospodárskeho podniku, Vodohospodárskej výstavby, Správy telovýchovných a rekreačných zariadení a vozidlá s písomným povolením vodohospodárov. Iným vozidlám je vjazd na hrádzu zakázaný.Vodiči, ktorí to nerešpektujú, ohrozujú bezpečnosť chodcov a cyklistov a poškodzujú hrádzu. Navyše sa dopúšťajú priestupku, za ktorý môžu dostať pokutu 50 eur. Okrem niektorých obyvateľov priľahlých bratislavských obcí si cestu do práce v hlavnom meste krátil po dunajskej hrádzi pred pár rokmi aj bývalý generálny prokurátor Dobroslav Trnka, ktorý dochádzal z Hamuliakova.  Namiesto hodinovej zápchy sa tak dostal do Bratislavy za pár minút.  Povolenie mu vydal Slovenský vodohospodársky podnik, ale až v čase, keď už generálnym prokurátorom nebol.


Väčšina Nemcov by privítala nedeľný predaj

Za nedeľný predaj sa vyslovilo 61 percent respondentov, proti bol zvyšok.

BERLÍN. Väčšina Nemcov chce, aby sa v krajine rozšíril nedeľný predaj v obchodoch. Zámer sa však nemá dosiahnuť nariadením úradov. O nedeľnom predaji by mali dobrovoľne rozhodnúť majitelia predajní. Agentúra Emnid uskutočnila reprezentatívny prieskum na tému nedeľného predaja na požiadanie nedeľníka Bild am Sonntag. Za nedeľný predaj sa vyslovilo 61 % respondentov, proti bol zvyšok. Možnosť odpovedať 'neviem' nebola. Niektoré obchodné siete a početní majitelia samostatných predajní sú však proti zmene terajšej situácie. Proti sú najmä majitelia obchodov s nepotravinárskym sortimentom. Podporovatelia rozšírenia nedeľného predaja však argumentujú, že zmena je potrebná, aby kamenné obchody ďalej neprehrávali v konkurenčnom zápase s internetovými službami. Z politických strán nedeľný predaj podporuje len Slobodná nemecká strana (FDP). Tvrdí, že ak sa nič nezmení, časom predaj v kamenných obchodoch v centrách nemeckých miest zanikne. Bild am Sonntag uviedol, že nedeľný predaj by viedol ku vzniku pracovných miest.


Karlova Ves bude za stavby na bývanie vyberať najvyšší poplatok

Poslanci schválili miestny poplatok za rozvoj pre stavby na bývanie vo výške 35 eur.

BRATISLAVA. Miestny poplatok za rozvoj pre stavby na bývanie v najvyššej možnej sume, čo je 35 eur, budú vyberať aj v bratislavskej mestskej časti Karlova Ves. Všeobecne záväzné nariadenie (VZN) v utorok schválili miestni poslanci, rozhodli o tom na rokovaní karloveského zastupiteľstva. Sumu 35 eur pre stavby na bývanie v utorok totiž schválili aj poslanci bratislavského Nového Mesta na zasadnutí zastupiteľstva. Od minulého roka na Slovensku platí zákon o miestnom poplatku za rozvoj. Sadzbu poplatku môžu určiť v intervale od troch do 35 eur za každý, aj začatý meter štvorcový podlahovej plochy nadzemnej časti stavby. Sadzba pre stavby na pôdohospodársku produkciu, skleníky i pre stavby pre vodné hospodárstvo bude v Karlovej Vsi v sume desať eur. Za priemyselné stavby a stavby využívané na skladovanie bude Karlova Ves vyberať poplatok v sume 20 eur. Stavby na ostatné podnikanie a na zárobkovú činnosť, stavby využívané na skladovanie a administratívu súvisiacu s ostatným podnikaním a so zárobkovou činnosťou budú v mestskej časti v sume 35 eur. Rovnakú sumu budú vyberať aj za ostatné stavby, naopak, v Novom Meste pre túto kategóriu dnes poslanci schválili sumu dvadsať eur. Patria sem napríklad rekreačné chaty a garážové domy. V zmysle zákona o miestnom poplatku za rozvoj môže obec ustanoviť uvedený poplatok na svojom území, v jej jednotlivej časti alebo v jednotlivom katastrálnom území všeobecne záväzným nariadením. Všeobecne záväzné nariadenie bude v Karlovej Vsi platiť od 15. marca tohto roka. Karloveský poslanec Vladimír Dulla chcel, aby VZN o miestnom poplatku za rozvoj vôbec neprijali. Potom prišiel s niekoľkými pozmeňovacími návrhmi, ani jeden však miestne zastupiteľstvo neschválilo. Poslanci preto hlasovali o pôvodnom návrhu tak, ako ho predložili. Za prijatie VZN hlasovalo pätnásť poslancov, piati boli proti a bol medzi nimi aj Vladimír Dulla. Poslanec Pavol Martinický zas počas diskusie povedal, že zákon má nedostatky a podľa neho nie je záruka, že aj napriek tomu, že developer zaplatí mestskej časti poplatok, nezabráni sa úplatkom. Výnos z miestneho poplatku za rozvoj si bratislavský magistrát a bratislavské mestské časti rozdelia v pomere 68:32 v prospech mestských častí, ktoré budú tento poplatok aj vyberať. Vyplýva to z dodatku k Štatútu hlavného mesta Slovenskej republiky Bratislavy, ktorý vlani koncom októbra prijali bratislavskí mestskí poslanci. Zákonodarca v ustanovení zákona o miestnom poplatku za rozvoj umožnil, aby správu poplatku v podmienkach Bratislavy mohli vykonávať aj mestské časti, ak tak ustanoví Štatút hlavného mesta Bratislavy. Novelu zákona o miestnom poplatku za rozvoj schválili poslanci Národnej rady Slovenskej republiky minulý rok v decembri. Poslanci za Most-Híd v predloženom návrhu doplnili stavby, ktoré napriek nevyhnutnosti stavebného povolenia na ich uskutočnenie nepodliehajú poplatku za rozvoj. Ide podľa nich najmä o stavebné činnosti týkajúce sa rekonštrukcie obvodového plášťa stavby, najmä zateplenia bytových domov a stavebné činnosti súvisiace s údržbou stavby. Podmienkou je, aby pri týchto stavebných úpravách, ktoré priamo súvisia s obnovou bytových domov, ako aj iných stavieb, neboli zároveň zmenené ich podlahové plochy.


Turecko nerešpektuje prímerie. Pri náletoch zomreli piati civilisti

BEJRÚT. Najmenej piati civilisti prišli v piatok o život a 14 ďalších utrpelo zranenia pri náletoch tureckých síl v dedine ležiacej neďaleko pohraničného severosýrskeho mesta Ras al-Ajn, v ktorom aj napriek prímeriu uzavretému medzi Spojenými štátmi a Tureckom pokračujú boje. Informovalo o tom Sýrske pozorovateľské centrum pre ľudské práva (SOHR). "Pri tureckých náletoch na dedinu Báb al-Chajr, východne od mesta Ras al-Ajn, bolo zabitých päť civilistov," povedal šéf SOHR Rámí Abdal Rahmán, ktorého citovala agentúra AFP. To, že Turecko porušuje uzavretú dohodu o päťdňovom prímerí, uviedol aj hovorca Kurdmi vedených Sýrskych demokratických síl Mustafá Balí. Turecko svojimi náletmi podľa jeho slov mieri na pozície bojovníkov, dediny, v ktorých žijú civilisti, i na nemocnice. Dohoda o prímerí bola ohlásená po štvrtkovom stretnutí amerického viceprezidenta Mikea Pencea s tureckým prezidentom Recepom Tayyipom Erdoganom v Ankare. Turecko na základe dohody preruší svoju vojenskú operáciu na severe Sýrie, aby umožnilo kurdským silám stiahnuť sa v priebehu 120 hodín z oblasti tzv. bezpečnostnej zóny. Ak bude odsun, ktorý sa podľa Pencea už začal, zavŕšený, turecká operácia bude ukončená.


Výstavba ciest a diaľnic pomáha znižovať nezamestnanosť

Výstavba komunikácií má pozitívny vplyv v regiónoch.

BRATISLAVA. Výstavba diaľnic a rýchlostných ciest sa podpísala pod pokles nezamestnanosti v regiónoch na Slovensku. Vyplýva to z najnovšej prípadovej štúdie Inštitútu finančnej politiky (IFP) pri Ministerstve financií. Štúdia dokázala, že počet nezamestnaných klesol po otvorení R1 o 5000 osôb. Spustenie R1 tiež zatraktívnilo cestovný ruch v tejto oblasti. Prípadová štúdia dopĺňa výsledky minuloročného komentára IFP, podľa ktorého súvisí dostupnosť diaľnice alebo rýchlostnej cesty so znižovaním miery nezamestnanosti, a to o 0,9 až 1,6 percentuálneho bodu (p.b.). Výstavba rýchlostnej cesty R1 priniesla zníženie miery nezamestnanosti v okolitých okresoch dokonca o jeden až tri percentuálne body. Výška vplyvu však závisí aj od kvality dostupného ľudského kapitálu a miery urbanizácie. "Na Slovensku ide o jediný prípad v nedávnej histórii, keď bol odovzdaný do užívania dlhší súvislý úsek diaľnice alebo rýchlostnej cesty (46 km v novembri 2011), zlepšujúci dostupnosť väčšieho regiónu," uviedol IFP. Zníženie nezamestnanosti sa v období po dostavbe R1 koncentrovalo najmä v okresoch Banskobystrického kraja, južne a východne od R1, čo však pozitívne ovplyvnilo región ako celok. Ďalšie vplyvy je vidieť v okresoch Šaľa, Galanta a Hlohovec. Tie mohli z dostavby R1 rovnako benefitovať, keďže sa na ich území nachádzajú väčšie priemyselné parky a z daného územia sa stal logistický uzol. Naopak, v okresoch Zvolen a Banská Bystrica bol efekt na nezamestnanosť minimálny, či dokonca opačný. "To môže súvisieť aj s tým, že ide o aglomeráciu, kde sa vytvára dostatok pracovných miest pre vlastné obyvateľstvo aj bez existencie súvislej rýchlostnej cesty, a kde bola miera nezamestnanosti nízka už pred dostavbou R1," vysvetľuje IFP. Efekt na nezamestnanosť je viditeľný aj na úrovni obcí. Po dostavaní R1 sa odtok nezamestnaných do zamestnania v bezprostrednom okolí R1 zvýšil. Spustenie R1 podľa štúdie prispelo aj k zatraktívneniu cestovného ruchu v regióne. Po dokončení a otvorení R1 sa zvýšil počet prenocovaní v dovolenkovom období najmä v turisticky atraktívnych regiónoch tejto oblasti, a to o 25 až 70 percent v porovnaní s dlhodobým priemerom v hlavnom dovolenkovom období.


Prenasledovaných Rohingov začnú presúvať späť do Barmy

OSN a Spojené štáty obviňujú barmskú armádu z páchania násilia.

BANGKOK. Tábor v Mjanmarsku (Barme), v ktorom by po návrate z Bangladéša mali žiť utečenci z radov moslimských Rohingov a náboženskej skupiny hinduistov, budú dokončené do dohodnutého termínu - na budúci týždeň. Ubezpečil o tom v pondelok mjanmarský minister sociálnych vecí. Úrady oboch krajín chcú s repatriáciou začať 23. januára, informovala agentúra AP. Minister podľa AP spresnil, že v mjanmarskom hlavnom meste Nepjito sa v pondelok konalo pracovné stretnutie predstaviteľov Mjanmarska a Bangladéša, ktorí diskutovali aj o počtoch vracajúcich sa Rohingov a o ich prerozdelení do táborov. Dohodu o repatriácii Rohingov podpísali vlády Bangladéša a Mjanmarska v novembri 2017. V decembri potom vytvorili pracovnú skupinu, ktorá má dohliadať na proces repatriácie ľudí, ktorí z Mjanmarska do susedného Bangladéša ušli pred násilnosťami odohrávajúcimi sa v Jakchainskom štáte. OSN do procesu repatriácie nie je zapojená, ale "ak jej to úrady oboch krajín umožnia", je pripravená v ňom zohrávať "konštruktívnu rolu" - osobitne pri registrácii utečencov a zisťovaní, či v jednotlivých prípadoch ide o dobrovoľný návrat. OSN ďalej prostredníctvom svojej regionálnej hovorkyne Vivian Tanovej uviedla, že účasť OSN by pomohla vybudovať dôveru medzi všetkými zainteresovanými stranami vrátane utečencov. Mjanmarské štátne médiá v pondelok informovali, že tábor Hla Po Kchaun, rozprestierajúci sa na ploche 50 hektárov, môže v 625 budovách prichýliť okolo 30-tisíc ľudí. Do konca mesiaca má byť dokončených ďalších 100 budov. Podľa agentúry AP pôjde o prvý tábor vybudovaný v rámci procesu repatriácie. Organizácia Spojených národov a Spojené štáty obviňujú mjanmarskú armádu z páchania násilia na tamojšej moslimskej menšine Rohingov, žijúcej prevažne v mjanmarskom Jakchainskom štáte. Od konca augusta ušlo pred násilnosťami v Jakchainskom štáte do susedného Bangladéša približne 655-tisíc mjanmarských Rohingov. V Bangladéši ich pritom do augustového exodu žilo už vyše 300-tisíc. Podľa údajov Medzinárodnej organizácie pre migráciu (IOM) utečenci z Mjanmarska naďalej prichádzajú do Bangladéša s tým, že ich príchod sprevádzajú správy o násilí, prenasledovaní a znásilňovaní.


Špitálsku ulicu v Bratislave rekonštruujú. Pozrite si, ako prebiehajú práce

Práce na električkovej trati potrvajú približne tri mesiace.

BRATISLAVA. Na Špitálskej ulici v bratislavskom Starom Meste prebieha rekonštrukcia električkovej trate na úseku od zastávky na Kamennom námestí po odbočenie električiek za križovatkou Mickiewiczova - Americké námestie. Električkovú trať čaká obnova koľajového zvršku dvojkoľajovej trate s nástupišťami. Zruší sa tak zastávka Mariánska na Lazaretskej ulici, na pôvodnom mieste by mala zostať len súčasná zastávka Mariánska na rovnomennej ulici. Pozrite si, ako prebiehajú práce.


SERVISDobrá realitka inzeráty zo súkromnej inzercie nekradne

Ako si na najväčšom realitnom trhu na Slovensku vybrať dobrú realitnú kanceláriu? Na realitného makléra treba byť náročný

BRATISLAVA. Byt kupujeme alebo predávame dva- až trikrát za život. Výber správnej realitky je preto základom úspechu. Zákony sa totiž menia a urobiť fatálnu chybu nie je problém. Nestačí len nájsť parádny byt či vhodného kupca. Celá transakcia predaja alebo kúpy nehnuteľnosti pozostáva zo série krokov, ktoré za vás môže urobiť realitná kancelária. Ako však vybrať tú správnu? Ak je pri hľadaní vhodného bytu najdôležitejším parametrom lokalita, v ktorej sa nachádza, pri výbere realitky sú to referencie. Pýtajte sa na skúsenosti ľudí s danou firmou, overte si, akú povesť má na trhu. Veľa napovie, v akých priestoroch spoločnosť sídli, kde a ako inzeruje. Podobne si treba preklepnúť samotného makléra. „Pri prvom kontakte s maklérom treba byť náročný. Pokojne sa ho opýtajte, ako dlho pôsobí na trhu, koľko podobných nehnuteľností v danej lokalite predal, čo si myslí o vývoji ceny alebo či je poistený,“ radí člen predsedníctva Národnej asociácie realitných kancelárií (NARKS) Mário Glos. Pomockou môže byť aj licencia NARKS, ktorú doteraz získalo viac ako 550 maklérov a 120 realitných kancelárií, z ktorých viac ako 50 pôsobí v Bratislave. Ich zoznam je na webovom sídle asociácie. Maklérov a firmy zaväzuje dodržiavať etický kódex, určuje štandardy ich práce a poisťuje ich činnosť. Počet obchodov, ktoré sprostredkuje realitná kancelária podľa analytika portálu Nehnuteľnosti.sk Martina Lazíka dlhodobo rastie. „Seriózna realitná kancelária eliminuje riziká, ktoré striehnu na neskúsených predávajúcich,“ dodal. Kvalitný maklér by vás mal vedieť usmerniť pri stanovovaní výšky ceny. „Veľmi častou chybou predávajúcich je napríklad nadhodnotenie kúpnej ceny, ktorá ho na začiatku predaja neguje,“ spomenul Glos. Skúsenosti realitného špecialistu môžu podľa neho zvlášť pomôcť pri kúpe pozemku. „Tu je veľmi veľa skrytých nástrah. Pozemok môže napríklad susediť so zástavbou rodinných domov a napriek tomu tam výstavba nemusí byť umožnená,“ doplnil. Neštandardné postupy vycítite. V žiadnom prípade nesmie realitka pýtať províziu za sprostredkovanie obchodu vopred. Ak firma nedodržiava termíny, prípadne navrhuje neštandardné postupy – napríklad platbu mimo zmluvy, treba od nej dať ruky preč. V poriadku nie je ani rýchle podpisovanie zmlúv bez možnosti oboznámenia sa s ich obsahom. „Ak má byť maklér úspešný pri predaji vašej nehnuteľnosti, musí byť o nej presvedčený a musí sa pre ňu nadchnúť,“ zdôraznil Glos. Realitní makléri radia, keď sa už rozhodnete predať byt prostredníctvom realitky, oslovte len jednu a podpíšte s ňou exkluzívnu zmluvu. „Pre makléra sú exkluzívne ponuky prioritou. Aj preto sa exkluzívne ponuky predávajú rýchlejšie alebo za vyššiu cenu ako neexkluzívne,“ dodal člen vedenia NARKS. Pri samopredaji nehnuteľnosti sa stáva, že fotografie a údaje z inzerátu si bez oslovenia predávajúceho „osvojí“ niektorá kancelária. „Toto nie je férové ani etické konanie. Súkromnému predajcovi by som navrhol obrátiť sa na Štátnu obchodnú inšpekciu, odvolávajúc sa na zákon o ochrane spotrebiteľa a zákon o ochrane osobných údajov,“ radí Glos. Úlohou realitného agenta nie je len zavesiť inzerát na internet a nájsť vhodného záujemcu. Jeho veľká chvíľa prichádza práve vtedy, keď sa predávajúci dohodne s kupujúcim. Práve tu vás môže odbremeniť od náročnej administratívy. Začína sa zložením rezervačnej zálohy a spísaním zmluvy o budúcej zmluve. „Následne realitná kancelária zabezpečuje prípravu kompletnej zmluvnej dokumentácie, je súčinná so znalcom alebo s bankou. Po odsúhlasení zmluvnej dokumentácie zabezpečí všetky povinné prílohy k návrhu na vklad do katastra nehnuteľností,“ spresnil Glos. Realitka bude pri vás pri podpise zmluvy a úradnom overení podpisu a podá za vás návrh na vklad do katastra. Tým sa však podľa Glosa práca realitky nekončí. Mala by dosledovať procesy na katastri nehnuteľností, niektoré agentúry zabezpečia aj prehlásenie energií. „Vo finále je odovzdanie nehnuteľnosti, spísanie meračov a pri bytoch prepis u správcu bytového domu.“ Poplatok na katastri – návrh na vklad záložného práva stojí 66 eur, ďalších 66 eur stojí návrh na vklad kúpnej zmluvy. Vklad cez internet stojí 51 eur. Jeden z týchto poplatkov platí zvyčajne realitná kancelária. Ohodnotenie nehnuteľnosti – cena za znalecký posudok sa pohybuje od sto do 350 eur. Najlacnejšie sú posudky za byty alebo pozemky, pri rozostavanom dome môže byť posudok drahší. Záloha za nehnuteľnosť – alebo rezervačný poplatok. Zvyčajne býva vo výške dvoch až troch percent z kúpnej zmluvy, minimálne 2000 eur. Budete naň potrebovať peniaze vopred, neskôr sa odpočíta z kúpnej ceny. Zdroj: www.banky.sk


Pellegrini odmietol, že Slovensko sa podieľalo na únose Vietnamca

Pellegrini v Nemecku

Kto je Thanh

Komentár Schutza

BERLÍN. Slovenský premiér Peter Pellegrini odmietol, že by sa Slovensko mohlo podieľať na únose vietnamského podnikateľa Trinh Xuan Thanha z Nemecka. Podľa dokumentov od ministerky vnútra Denisy Sakovej nikto s takýmto menom vlani vládnym špeciálnom necestoval. Pellegrini to uviedol v stredu počas cesty do Berlína, kde sa má stretnúť s nemeckou kancelárkou Angelou Merkelovou. So štátnym tajomníkom ministerstva zahraničných vecí Ivanom Korčokom sa Pellegrini dohodol, že Slovensko predvolá vietnamského veľvyslanca v Bratislave, aby oficiálne vysvetlil okolnosti vlaňajšieho letu do Moskvy, na ktorý bol zapožičaný slovenský letecký špeciál. Predvolanie prebehne už vo štvrtok. "Za slovenskú stranu ako predseda vlády odmietam, že by sa Slovensko akýmkoľvek spôsobom podieľalo na nejakom prevoze uneseného vietnamského občana. O tom informáciu nemám a podľa dokumentov, ktoré som mohol vidieť a o ktorých má informovala pani ministerka Saková, sa takáto dotyčná osoba na palube nenachádzala," povedal premiér, ktorý sa plánuje obrátiť aj na slovenské tajné služby a žiadať ich o vysvetlenie, či mali informácie o takomto konaní. Pellegrini však pripustil možnosť, že sa dotyčná osoba mohla dostať na palubu a bola zneužitá "pohostinnosť Slovenska", zatiaľ však podľa neho tomu nič nenasvedčuje. "Jediné, čo môže ukázať nejaké vyšetrovanie, že bola zneužitá pohostinnosť Slovenskej republiky a servis, ktorý sme vietnamskej strane poskytli, a nejakým spôsobom sa dotyčný dostať na palubu mohol, ale zatiaľ nič nenasvedčuje tomu, že by tak bolo," povedal. Predseda vlády odletel v stredu na jednodňovú zahraničnú pracovnú cestu do Nemeckej spolkovej republiky. V Berlíne ho popoludní čaká rokovanie so spolkovou kancelárkou Angelou Merkelovou. Ešte predtým ho prijme aj nemecký prezident Frank-Walter Steinmeier. Novinárom vysvetlil, že s Merkelovou bude rokovať okrem bilaterálnych aj o aktuálnych európskych témach, medzi nimi o príprave viacročného finančného rámca. "Očakávam, že rozpočet pre Slovenskú republiku bude oproti predchádzajúcemu programovaciemu obdobiu menší, na druhej strane by som bol ale rád, aby bol byrokraticky jednoduchší, aby bol flexibilnejší a mohli sme tie peniaze smerovať na tie priority, ktoré trápia Slovensko," vysvetlil. Merkelovú chce informovať, že pri hľadaní rezerv na nové priority sa javí, že najväčšou obeťou bude kohézna politika. "Dúfam, že sa nám podarí ešte toto zvrátiť," doplnil. Dopredu plánovaná návšteva sa uskutočňuje v čase, keď sa nemecké médiá opäť vrátili k téme únosu vietnamského podnikateľa, niekdajšieho straníckeho funkcionára Trinh Xuan Thanha (51), ku ktorému malo dôjsť v lete 2017 v Nemecku. Na únose sa podľa nemeckých médií mala podieľať vietnamská tajná služba. Prípad spájajú i s návštevou generála To Lama na Slovensku, keďže niektorí podozriví sa mohli objaviť v jeho prítomnosti v Slovenskej republike. Trinh Xuan Thanh bol podľa nemeckých médií vo Vietname odsúdený za korupciu a spreneveru miliónov dolárov.


Európska centrálna banka chce posilniť svoje právomoci pre dohľad nad clearingom

FRANKFURT NAD MOHANOM. Európska centrálna banka (ECB) chce posilniť svoj dohľad nad obchodovaním s cennými papiermi denominovanými v eure v rámci systému euro-clearingu. Zmenou Článku 22 vo svojom štatúte chce zabezpečiť "účinné a bezproblémové" zúčtovanie transakcií. Umožní jej to naplno využiť právomoci pri dohľade nad clearingovými inštitúciami, ktoré sa nachádzajú mimo Európskej únie (EÚ). Tieto clearingové inštitúcie zväčša sídlia v Londýne a podľa údajov Banky pre medzinárodné zúčtovanie z apríla 2016 sa približne 75 % transakcií s eurovými derivátmi uskutočnilo vo Veľkej Británii. ECB sa preto zaoberá otázkou, akým spôsobom bude možné dohliadať na tieto inštitúcie po odchode Veľkej Británie z EÚ. ECB poslala návrh zmeny Európskemu parlamentu a hlavám členských štátov. Podľa banky sa k jej návrhu musí vyjadriť aj Európska komisia. Svoju snahu vysvetľuje veľkým významom clearingu pre jej peňažnú politiku, fungovanie platobných systémov a stabilitu eura. ECB zároveň poukazuje na súdny proces v roku 2015 z čias pred britským referendom. V ňom žiadala o presun clearingových aktivít do eurozóny. Proces však prehrala, keď sudcovia prišli k záveru, že nemá legálne kompetencie na reguláciu clearingových systémov. Systém euro-clearing predstavuje predovšetkým obchodné transakcie s modernými finančnými produktmi, tzv. derivátmi.


Kiskova strana má veľký potenciál, hlas by jej mohlo dať 40 percent voličov

BRATISLAVA. Ak by sa dosluhujúci prezident Andrej Kiska rozhodol založiť politickú stranu, mohol by získať až 40 percent voličov. Vyplýva to z exkluzívneho prieskumu agentúry AKO pre TA3. Deväť percent opýtaných v ňom uviedlo, že by určite volili novú stranu Andreja Kisku, 31 percent uviedlo, že by jej pravdepodobne dali hlas. "Cítim veľký záväzok. Štyridsať percent ľudí si vie predstaviť moju ďalšiu angažovanosť v politike. Sľúbil som, že urobím všetko, čo je v mojich silách, aby po ďalších parlamentných voľbách malo Slovensko slušnú a spravodlivú vládu. A svoj sľub dodržím," komentoval prieskum Kiska. Voliči, ktorí sa vyhradzujú proti súčasnej vládnej koalícii a proti tomu, čo reprezentuje Smer a SNS, tu ešte voľní sú, hovorí politologička Aneta Világi. Dodáva, že momentálne buď nechodia voliť, alebo volia menšie zlo. Dopyt po novej strane, ktorá by reprezentovala pravicovo orientovaného voliča, tu teda ešte stále je a nachádza sa najmä v konzervatívnejších vodách, myslí si politologička Aneta Világi. Kiska je zároveň najdôveryhodnejším politikom. V druhom prieskume agentúry AKO pre televíziu TA3 ho za najdôveryhodnejšieho označilo 57 percent opýtaných. "Po nástupe do funkcie prezidenta som hovoril, že chcem vrátiť dôveru tejto funkcii. Včera vyšiel prieskum, z ktorého vyplýva, že až 57 percent ľudí mi dôveruje. Je to najviac zo všetkých politikov. Veľmi si to vážim. Cítim obrovskú podporu občanov počas celého svojho mandátu," napísal Kiska na sociálnej sieti. Konštatoval, že ľudia mu vyjadrili vysokú dôveru napriek tomu, že sa často musel vyjadrovať aj k nepopulárnym témam. "Len ťažko sa nájde niekto, kto by sa so mnou zhodol v každom názore. Aj vedrá špiny a ohovárania mali svoj dosah. O to viac si vážim, že ľudia napriek tomu dokážu oceniť hodnoty slušnosti, ktorú zastávam," uviedol. V prieskume skončil na druhom mieste premiér Peter Pellegrini. Dôveruje mu 52 percent ľudí. Tretie miesto obsadil predseda hnutia Obyčajní ľudia a nezávislé osobnosti Igor Matovič s podporou od 36 percent ľudí. Najmenej dôveryhodným politikom je podľa zverejnených dát bývalý premiér Robert Fico, ktorému verí 20 percent respondentov. Fico zároveň otvára rebríček najnedôveryhodnejších politikov so 79 percentami, nasleduje ho šéf ĽSNS Marian Kotleba so 76 percentami, predseda SNS Andrej Danko so 73 percentami a predseda koaličného Mosta Béla Bugár so 64 percentami voličov.


Vodič dodávky vrazil do chodcov v Toronte, o život prišlo desať ľudí

TORONTO. Desať mŕtvych a šestnásť zranených si vyžiadal incident, ktorý sa stal v pondelok v centre kanadského Toronta, kde do skupiny chodcov vrazil dodávkou 25-ročný Alek Minassian. O počte obetí a zranených informovala torontská polícia, podľa ktorej z výpovedí svedkov jasne plynie, že išlo o úmyselný čin. Biela dodávka podľa svedkov zrazila chodca na prechode pre chodcov, vyšla na chodník a na úseku dlhom viac ako kilometer zrážala ľudí. Incident sa stal na rušnej obchodnej ulici v severnej časti torontskej štvrti North York, keď boli chodníky počas slnečného popoludnia plné ľudí. "Vyšiel na chodník a jedného po druhom ich začal zrážať. Len tak zničil toľkým ľuďom život. Každému, kto sa mu dostal do cesty," uviedol pre CTV News jeden zo svedkov. Zamestnankyňa IT firmy Michele Kelmanová, ktorá sa dodávke tesne vyhla uviedla, že všade okolo boli telá. Kolegyňa, ktorá kráčala vedľa nej, jej v priebehu okamihu zmizla z očí. Svedkovia odhadli rýchlosť dodávky na 50 až 70 kilometrov za hodinu a sú presvedčení, že zrážala ľudí úmyselne. Tí, ktorým sa to podarilo dodávke vyhnúť, vzápätí bežali späť, aby pomáhali iným. "Určite som videl aspoň päť alebo šesť ľudí, ktorí pomáhali zraneným," povedal torontským novinám ďalší zo svedkov Phil Zullo. Páchateľ, ktorého polícia neskôr identifikovala ako 25-ročného Aleka Minassiana, z miesta činu ušiel, polícia ho následne o niekoľko blokov ďalej zadržala. Denník Toronto Sun zverejnil video zo zatýkania, z ktorého je zrejmé, že muž najprv na policajta mieril pištoľou, ktorú následne zahodil a vzdal sa. Vodiča, ktorý žil na predmestí Richmond Hill a doteraz nebol polícii známy, vypočúvajú a prešetrujú tiež zábery z bezpečnostných kamier. Otázku motívu policajní predstavitelia nekomentovali, uviedli však, že zatiaľ nič nenasvedčuje tomu, že mal incident spojenie s medzinárodným terorizmom. "Na základe toho, čo máme, nie je nič, čo by malo v súčasnosti ohroziť národnú bezpečnosť," uviedol náčelník torontskej polície Mark Saunders. Incident v Toronte sa stal v čase, keď v meste prebiehalo stretnutie šéfov diplomacií skupiny G7. Podľa ľudí, ktorí Minassiana poznajú či poznali, sa nikdy neprejavoval násilnícky a bol skôr tichý a nenápadný. Na torontskej strednej škole podľa spolužiačky Shereen Chamiovej navštevoval lekcie pre žiakov s hendikepom. "Nebol spoločenský, ale pokiaľ si spomínam, bol absolútne neškodný," povedala podľa Reuters Chaimová.


Otrávili vynálezcu auta na vodný pohon. Naozaj?

Dezinformátori oprášili starý mýtus o zakázanom alternatívnom pohone.

„Otrávili ma!“, zakričal americký vynálezca Stanley Meyer. Vybehol z reštaurácie, kde práve rokoval s investormi, a zakrátko zomrel. Jeho prelomový vynález – auto na vodný pohon – sa tak nikdy nedostal do výroby. Korporácie ho odmietajú a médiá o ňom záhadne mlčia.  Hoci Stanley Meyer naozaj existoval a zomrel už v roku 1998, článok o jeho záhadnej smrti aktuálne zverejnil dezinformačný server AC24.cz a na facebooku získava desiatky lajkov a iných interakcií. Text z Meyera robí vynálezcu, no jeho „auto na vodný pohon“ je mimoriadne pochybná vec. Kým jej nesúlad so záujmami ropných korporácií je otázny, závažnejší je jej nesúlad so základnými zákonmi fyziky. Meyer tvrdil, že dokázal bežný automobil prerobiť na vodný pohon. Namiesto benzínu sa ako palivo údajne dala použiť voda, ktorá sa „zvláštnou formou elektrolýzy“ rozkladala na svoje dva komponenty: na vodík a na kyslík. Vodík vzápätí slúžil ako palivo - pri rýchlej reakcii vodíka s kyslíkom by vznikala tepelná energia a odpadom by bola opäť voda. Oxidáciu (výbuch) vodíka si skúšajú deti už v základnej škole a tento pokus zohráva kľúčovú úlohu aj vo filme Cesta do hlubin študákovy duše, kde tercián Ždimera vyrušovaním profesora spôsobí mimoriadnu udalosť. Problém je, že nič nie je zadarmo, ani elektrolýza. Tento proces je energeticky náročný a skladovanie vysoko výbušného vodíka nie je práve práca pre amatéra. Meyer tvrdil, že jeho „zvláštna forma elektrolýzy“ vyžaduje menej energie ako známe formy, píše Wikipedia. Dajte nám o ňom vedieť na hoax@sme.sk. Encyklopédia uvádza aj to, že ak by Meyerov pohon fungoval podľa špecifikácií svojho výrobcu, bolo by to perpetuum mobile, ktoré by porušovalo prvý aj druhý zákon termodynamiky. „Meyerov pohon obsahoval palivový článok, ktorý by dokázal rozdeliť molekulu vody s menším množstvom energie, než aké získate spojením oboch jej prvkov,“ analyzoval v roku 2007 Meyerov vynález autor Philip Ball v časopise Nature. Skrátka, Meyerov motor by musel rozdeliť molekulu vody na vodík a kyslík (na to potrebujete energiu), vzápätí umožniť reakciu vodíka s kyslíkom (teda spätnú reakciu) a časť energie ešte použiť na pohon auta. Kuriózne je, že Meyerovi sa v deväťdesiatych rokoch podarilo na tento vynález prilákať investorov, až kým ho v roku 1996 dvaja z nich nezažalovali. Súd v americkom štáte Ohio ho uznal za vinného z kolosálneho podvodu a nariadil mu finančne odškodniť investorov. Meyer v roku 1998 zomrel. Jeho brat vypovedal, že Meyer počas obeda s dvoma belgickými investormi náhle vybehol z reštaurácie a zvolal „otrávili ma“. Podľa následnej vyšetrovacej správy Meyer dlhodobo trpel vysokým tlakom a zomrel na mozgovú aneuryzmu. Jeho „zakázaný vynález“ je obľúbenou témou konšpirátorov. Všetky patenty, o ktoré Meyer žiadal alebo ich dostal, sú dnes expirované a vo verejnej doméne. Ktokoľvek ich môže bezplatne použiť, revolúcia v automobilizme sa napriek tomu nekonala. Článok zo servera AC24.cz na facebook preposlalo aj niekoľko ďalších stránok. Pri článkoch z AC24 je takmer vždy pravidlom, že texty v tom istom čase prevezmú aj facebookové stránky Stop mediální manipulaci, Svět kolem nás, Infowars.cz a Česi a Slováci podporujú ruský Krym.


Úvodnú etapu na Rely Nemecka vyhral Fín Tänak

O jedinú desatinu sekundy odsunul na druhé miesto Fína Kalleho Rovanperu.

BERLÍN. Štvrtkový prológ na Rely Nemecka, desiatom podujatí seriálu majstrovstiev sveta, vyhral estónsky automobilový jazdec Ott Tänak na Toyote. O jedinú desatinu sekundy odsunul na druhé miesto Fína Kalleho Rovanperu na Škode Fabii. 1. Ott Tänak, Martin Järveoja (Est./Toyota Yaris) 2:11,2 min. 2. Kalle Rovanpera, Jonne Halttunen (Fín./Škoda Fabia R5) +0,1 s 3. Ole Christian Veiby, Stig Rune Skjärmoen (Nór./Škoda Fabia R5) +0,2 4. Daniel Sordo, Carlos del Barrio (Šp./Hyundai I20) +0,4 5. Jan Kopecký, Pavel Dresler (ČR/Škoda Fabia R5) +0,6 6. Sébastien Ogier, Julien Ingrassia (Fr./Ford Fiesta WRC) +0,9


Pozrite sa, koľko peňazí dokáže Facebook vytiahnuť z reklamy

Zisky sociálnej siete prudko stúpajú, môže za to reklama v telefónoch.

BRATISLAVA. Sociálna sieť Facebook si v porovnaní s minulým rokom prilepšila o milióny dolárov. Čistý zisk v druhom kvartáli medziročne vzrástol o 71 percent na 3,9 miliardy amerických dolárov. Je to zhruba 3,35 miliardy eur. Príjmy spoločnosti sa medziročne zvýšili o 45 percent na 9,3 miliardy dolárov. Na výsledok podľa portálu bbc.com pozitívne vplýval najmä silný rast príjmov z reklamy prostredníctvom mobilných zariadení. Z reklamných príjmov v celkovej výške 9,16 miliardy eur tvoril tento segment až 87 percent.Firma podľa vlastných údajov ku koncu júna evidovala viac ako dve miliardy užívateľov, ktorí sa na jej sociálnu sieť pripájajú každý mesiac. V medziročnom porovnaní to znamená nárast o 17 percent.


Zrušenie roamingu nebude zatiaľ zadarmo

BRUSEL. Na veľkoobchodných cenových stropoch roamingových príplatkov sa dnes dohodli predstavitelia troch európskych inštitúcií. Dnešná dohoda je jedným z posledných krokov pred zánikom roamingu, čo sa stane realitou 15. júna 2017. Predstavitelia Európskeho parlamentu (EP), Európskej komisie (EK) a Rady EÚ sa dohodli na maximálnych roamingových príplatkoch. Pri telefonátoch to bude 0,032 eura za minútu a jeden cent za SMS správu od júna 2017. Pri dátach sa budú príplatky znižovať postupne počas piatich rokov. Z tohtoročných 7,7 eura za jeden GB postupne klesnú na 2,5 eura za jeden GB. "Toto bol posledný kúsok skladačky. Od 15. júna budú môcť Európania cestovať v EÚ bez roamingových príplatkov. Tiež sme dosiahli, že operátori poskytnú najvýhodnejšie programy na ich domácich trhoch," vyhlásil po dosiahnutí dohody eurokomisár pre jednotný digitálny trh Andrus Ansip. Dohoda na veľkoobchodných roamingových príplatkoch bola nevyhnutná na to, aby operátori neprenášali bremeno týchto poplatkov na spotrebiteľov. Musia ju ešte formálne potvrdiť členské štáty, teda Rada EÚ a Európsky parlament. Poslanec Európskeho parlamentu a člen Výboru pre vnútorný trh a ochranu spotrebiteľa Ivan Štefanec (KDH, EĽS) víta dohodu z utorka 31. januára medzi európskymi inštitúciami - Radou, Komisiou a Parlamentom o veľkoobchodných cenách hovorov a SMS správ, ktorá povedie ku koncu roamingu už v júni 2017. "Voľný pohyb dát v rámci Európskej únie považujem, popri voľnom pohybe osôb, tovarov, služieb a kapitálu, za piatu slobodu. V Európskom parlamente sme si vytýčili cieľ postupne odstraňovať bariéry, ktoré mu bránia a som rád, že sa nám to darí. Včerajšia dohoda, vďaka ktorej naši občania pri volaní do zahraničia ušetria nezanedbateľné finančné prostriedky, je výsledkom najmä nášho tlaku a presadzovania záujmov ľudí, napriek odporu niektorých národných vlád a veľkých telekomunikačných spoločností.


Trump chce skoncovať s vízami pre zahraničných odborníkov

Americký prezident nariadil previerku vízového programu pre odborníkov zo sveta.

WASHINGTON. Americký prezident Donald Trump v piatok nariadil preverenie vízového programu umožňujúceho cudzincom získať povolenie pracovať v USA na odborných pozíciách. "Touto akciou vysielame do sveta významný signál, že sa chystáme brániť našich pracujúcich, ochraňovať naše pracovné miesta a konečne dať Ameriku na prvé miesto," povedal Trump. Zároveň požaduje, aby americké agentúry zo súťaže na vládne projekty vylúčili zahraničných dodávateľov. Trump ho podpísal v nástrojárni v štáte Wisconsin. Trumpov dekrét sa týka preverenia vízového programu H-1B, ktorého úplné ukončenie prezident USA sľuboval ešte počas svojej predvolebnej kampane. Spravodajská stanica BBC pripomenula, že vízum tohto typu využila aj Trumpova súčasná manželka Melania v čase, keď sa po príchode do USA živila v New Yorku ako modelka. Trumpova administratíva sa podľa nemenovaného predstaviteľa Bieleho domu chce týmto spôsobom uistiť, že takéto víza udeľované len najkvalifikovanejším či najlepšie plateným uchádzačom. Prostredníctvom vízového programu H-1B vyhradeného pre cudzincov so "špeciálnymi povolaniami" získava povolenie pracovať v USA každoročne okolo 85-tisíc imigrantov, z ktorých veľká časť pracuje v oblasti informačných technológií. Až 65-tisíc z týchto víz udeľuje vláda prostredníctvom lotérie, zatiaľ čo zvyšných 20-tisíc náhodne rozdeľuje medzi postgraduálnych študentov. O tento typ víz sa tradične uchádza enormný počet žiadateľov. Tento rok sa o ne podľa Amerického úradu pre občianstvo a imigráciu (USCIS) uchádzalo 199-tisíc ľudí, čo však predstavuje pokles oproti roku 2016, kedy o tieto víza požiadalo až 236-tisíc osôb.


Osemnásť rokov hral za AS Rím. De Rossi smeruje na záver kariéry do Bocy Juniors

Taliansky futbalista prvýkrát zmení tím.

BUENOS AIRES. Taliansky futbalista Daniele de Rossi si na sklonku kariéry vyskúša najvyššiu argentínsku súťaž. Tridsaťpäťročný niekdajší stredopoliar AS Rím smeruje do Bocy Juniors. Prezradil to prezident klubu Daniel Angelici, podľa ktorého už chýba iba kúsok od oficiálnej dohody. "Je to na 99-percent isté. Mať v tíme majstra sveta s túžbou ukončiť kariéru v Boce ma napĺňa hrdosťou," povedal Angelici. V Argentíne však platí kvóta na zahraničných hráčov, v mužstve môže pôsobiť iba šesť cudzincov a De Rossi by bol siedmy. Problém zrejme vyrieši odchod Uruguajčana Nahitana Nandeza, o ktorého ma záujem Cagliari, informovala agentúra AFP. De Rossi po uplynulej sezóne ukončil svoje osemnásťročné angažmán v AS Rím, pričom dosiaľ si neobliekol iný dres.


Ľudia v synagóge dlhé minúty čakali, či sa k nim strelec dostane

Páchateľom útokov v Halle bol nemecký antisemita.

HALLE. Ťažko predstaviteľnú hrôzu prežívali ľudia, ktorí prišli do synagógy vo východonemeckom Halle sláviť najdôležitejší židovský sviatok Jom kippur (Deň zmierenia). Dlhé minúty sa k nim dobýjal najmenej jeden ozbrojenec. Magazínu Spiegel to povedal predseda miestnej židovskej obce Max Privorozki, ktorý všetko sledoval cez bezpečnostnú kameru synagógy. "Páchateľ do dverí niekoľkokrát vystrelil a hodil viacero Molotovových koktailov, delobuchov alebo granátov, aby sa dostal dovnútra. Ale dvere zostali zatvorené, boh nás chránil. Celé to trvalo možno päť až desať minút," uviedol Privorozki, podľa ktorého bolo v tej dobe v synagóge až 80 ľudí. "Pred dverami sme sa zabarikádovali a čakali na políciu," vykreslil potom novinám Stuttgarter Zeitung. Útočník, ktorý mal na hlave oceľovú prilbu, podľa neho vyzeral ako z nejakej špeciálnej jednotky. Páchateľ sa podľa Privorozkiho pokúsil preniknúť aj na židovský cintorín, do ktorého brány tiež strieľal. Pri synagóge zastrelil jednu ženu, ktorá zrejme išla náhodou okolo. Židia schovaní v náboženskej stavbe sa von dostali s pomocou špeciálnych jednotiek až v podvečer. Polícia si predtým musela poradiť s výbušninami, ktoré zrejme páchateľ sám vyrobil a položil k dverám. Na útok na synagógu reagovalo pobúrene viacero nemeckých politikov. "Že sa na Jom kippur strieľa na synagógu, nás zasahuje do srdca. Všetci v našej krajine sa musíme postaviť antisemitizmu," napísal napríklad na Twitteri minister zahraničných vecí Heiko Maas.


Lajčák porušil zákon aj ústavu, tvrdí ombudsmanka. Tranparency podáva žalobu

BRATISLAVA. Minister zahraničných vecí a jeho rezort porušili zákon, keď odmietli zverejniť viaceré podrobnosti týkajúce sa organizácie podujatia, na ktorom sa prezentovalo logo slovenského predsedníctva v Rade EÚ. K takémuto rozhodnutiu dospela po roku verejná ochrankyňa práv Jana Dubovcová, ktorej sa koncom marca končí funkčné obdobie. Na ombudsmanku sa obrátila Transparency International Slovensko, ktorá o rozhodnutí informuje vo svojom blogu, a Zuzana Hlávková, bývalá zamestnankyňa ministerstva zahraničných vecí, ktorá poukázala na predražené organizovanie podujatí predsedníctva. Úrad ombudsmanky má na starosti ochranu základných ľudských, politických i občianskych práv, kam podľa ústavy patrí aj právo občanov na informácie od orgánov verejnej moci. Práve pre právo na informácie sa Transparency na Dubovcovú obrátila. Podujatie za približne 156-tisíc eur organizovala agentúra Evka. Ministerstvo si ju vybralo bez súťaže spomedzi troch oslovených firiem. Transparency opakovane ministerstvo zahraničných vecí žiadala, aby poskytlo faktúry, ako aj dokumenty k výberu dodávateľov, ponuky a mená konkurenčných firiem. Rezort diplomacie jej ich však odmietol poslať. Rovnako neziskovke neposlalo ani požadované zápisnice z porád, na ktorých sa zúčastnila Zuzana Ťapáková. Bývalá riaditeľka televízie Markíza má v súčasnosti pôsobiť na ministerstve ako externá poradkyňa. Podľa Hlávkovej práve po Ťapákovej príchode na ministerstvo sa začali podujatia predražovať. Dubovcová preskúmala šesť infožiadostí Transparency, porušenie práva konštatovala v piatich odpovediach ministerstva. "Lajčák a jeho úradníci porušili päťnásobne naše základné právo na informácie a tým aj zákon o slobodnom prístupe k informáciám a Ústavu SR," píše vo svojom blogu Transparency o stanovisku Dubovcovej. "Ministerstvu som navrhla, aby sa opätovne zaoberalo otázkou sprístupnenia informácií," píše Dubovcová vo svojom 18-stranovom stanovisku. Dubovcová tiež riešila, či bolo správne, že ministerstvo nezverejnilo zmluvy s umelcami, ktorí vystupovali na podujatí, kde sa predstavilo logo. Umelcov mala pôvodne platiť agentúra Evka, ale neskôr sa ukázalo, že ich platilo ministerstvo, čo výdavky na podujatie dvihlo o viac ako 40-tisíc eur. "Ombudsmanka argumentuje, že ministerstvo ich podľa zákona malo na žiadosť sprístupniť, hoci so začiernenými menami umelcov. Pri otváracích koncertoch pre verejnosť i VIP hostí malo ministerstvo poslať Transparency všetky zmluvy a faktúry, nielen tie, ktoré si ministerstvo vybralo," píše v blogu Transparency. Po rozhodnutí ombudsmanky má ministerstvo zahraničných vecí dvadsať dní na to, aby dokumenty zverejnilo. Ak tak neurobí, bude o tom podľa Transparency rozhodovať vláda. Neziskovka sa zároveň rozhodla, že na ministerstvo podá žalobu. Na naše predsedníctvo, podujatia, ako aj na obstarávania sa chystá už v marci pozrieť aj Najvyšší kontrolný úrad. "Kontrolóri preveria proces prípravy a realizovania aktivít v súvislosti s predsedníctvom a taktiež, ako boli napĺňané strategické dokumenty súvisiace s predsedníctvom. Súčasťou kontroly budú aj otázky súvisiace so zákonom o slobodnom prístupe k informáciám," vysvetľuje hovorkyňa NKÚ Daniela Bolech Dobáková. Samotným predstavením loga sa dnes už zaoberá NAKA, čo je tím elitných policajtov. V súčasnosti NAKA najmä vypočúva dotknutých ľudí. Prípad sa k nej dostal koncom januára.


Protikorupčný pochod bude popri Bratislave aj v Prahe

V septembri sa uskutoční tretí protikorupčný pochod.

BRATISLAVA. Tretí protikorupčný pochod sa okrem Bratislavy opäť uskutoční aj v Prahe. Informovali o tom v tlačovej správe jeho organizátori. Študenti v auguste oznámili, že 25. septembra sa bude v Bratislave konať v poradí tretí protikorupčný pochod. Slováci žijúci v Prahe v nedeľu oznámili, že v daný deň zorganizujú taktiež verejné zhromaždenie, a to pred budovou veľvyslanectva Slovenskej republiky. Organizátori vysvetlili, že z Prahy cestovali na prvý študentský protikorupčný pochod, ktorý sa uskutočnil 18. apríla v Bratislave. Po ohlásení druhého bratislavského pochodu vznikol podľa nich spontánne organizačný tím, ktorý deklaroval podporu jeho požiadavkám a zorganizoval 5. júna protest pred slovenským veľvyslanectvom v Prahe. Organizátori pražského tretie protikorupčného pochodu uvádzajú, že sú presvedčení o tom, že stará generácia politikov vyčerpala témy, dôveru občanov a prišiel čas na razantnú obmenu politických elít a čas nových výziev pre mladú generáciu. "Chceme priestor pre moderné myšlienky, ktoré posunú Slovensko vpred. Chceme kvalitný život pre staršiu generáciu i pre generácie nasledujúce. Sme schopní zreteľne formulovať, ktorým smerom sa má naša spoločnosť rozvíjať - v prospech všetkých občanov Slovenska," tlmočil postoj organizátorov protestu ich hovorca Samuel Zubo. Študenti, organizujúci pochod v Bratislave, majú podobné požiadavky ako na predchádzajúcich dvoch pochodoch. Žiadajú vyšetrenie káuz "Bašternák" a "Gorila", odvolanie ministra vnútra Roberta Kaliňáka (Smer-SD), prezidenta Policajného zboru SR Tibora Gašpara, odstúpenie špeciálneho prokurátora Dušana Kováčika. Začali aj s protikorupčnou petíciou, za dva mesiace vyzbierali 70-tisíc podpisov.


Pre parlamentom stavajú tridsaťmetrový stožiar

Reakcie politikov

Danko chce stožiar

Stĺpček Tkačenka

Nie sú to preteky

Komentár Kepplovej

Video

Fotogaléria

Predseda parlamentu Andrej Danko dal pred Národnou radou postaviť stožiar, ktorý bude mať tridsať metrov.  Je to najvyššia možná výška, ktorú povolili technici a stavební inžinieri Zemné práce stoja 16-tisíc eur bez DPH, ďalšie časti vyjdú na 38-tisíc. Danko bude rád, ak sa stožiar podarí dokončiť 1. septembra.